c: text/plain

text:
Bibele e na le mengwagakgolo e le gona. Puku ya mafelelo ya Testamente ye Tala e ngwadilwe kgale pele ga matswalo a Kriste mola Testamente ye Mpsha e phethilwe go ya mafelelong a ngwagakgolo wa mathomo AD. Eupša molaetša wa puku ye ya kgale o phela o le o moswa gape e le wo o hlabošago molokong o mongwe le o mongwe.
Ka gobane ke Lentšu le le neago bophelo go tšwa go Modimo yo a phelago, e sa le e eba mothopo wa maatla le kgothatšo mo mengwageng go badumedi ba dimilione. Moapostola Paulose o bile le kgonthišetšo ye:
Gobane ke tseba ntle le pelaelo gore ga go se se kago re aroganya le Modimo yo a re ratago: ga se lehu goba bophelo, ga se barongwa goba magoši a semoya goba balaodi ba semoya, goba dilo tša gonabjale goba tša ka moso, ga se sa kua godimo sebakabakeng, goba sa kua fase bodulabahu – gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.
BAROMA 8:38-39
Go lefase le le tletšego ka go se be le kgonthišišo, batho ga ba na nnete ya se tumelo e se hlalošago mo go bona. Go se swane le Paulose, ga ba kgodišwe ke lerato le le tiilego la Modimo go bona. Gomme ba nyaka kgonthišišo ka gare go bona le dinnete tša nakwana ba le gare ba lahlegelwa ke bohlale bjo bo sa felego bjo bo lego ka gare ga Lentšu la Modimo.
Kgetho ye go tšwa Bibeleng e kgobokeditšwe go go thuša go utolla lefsa nnete mabapi le lerato le bogona bja Modimo bo bo sa felego bophelong bja gago. Ka go bala matlakala a, anke Lentšu la Modimo, leo le kgotleletšego go meloko ye mentši, le be mantšu a bohlale ao a bonegetšago tsela pele ga gago.
Ke mo ke lemogilego gore bohlale bo phala bošilo, go etša seetša ge se phala leswiswi.
MMOLEDI 2:13
A re thome ka go lebelela se Bibele e se rutang mabapi le Modimo bjalo ka Mohlodi le Mmuši wa lefase le mabapi le tlholo ya gagwe.
Modimo yo a hlodilego lefase le tšohle tše di lego mo go lona, yo e lego yena Morena wa legodimo le lefase, ga a dule ka ditempeleng tše di agilwego ke batho. Le gona ga a nyake selo se batho ba kago mo fa sona ka go mo direla, ka ge e le yena ka noši yo a phedišago bohle le gona a fago bohle tšohle.
DITIRO 17:24-25
“Gobane ga go se se ka palelago Modimo.”
LUKASE 1:37
Tšohle di hlodilwe ka yena, gomme go tše di hlodilwego ga go le se tee se se sego sa hlolwa ka yena.
JOHANESE 1:3
Morena, ga go moswananago;
o yo mogolo, o senatla, o Ramaatla.
Morena o hlodile lefase ka maatla a gagwe,
ka bohlale bja gagwe a le thekga,
ka tlhaologanyo ya gagwe a phurolla magodimo.
JEREMIA 10:6,12
Morena, Modimo yo mokgethwa wa setšhaba sa Israele,
yo a se hlodilego, o re:
Ke nna ke hlodilego lefase,
le batho ba ba dulago go lona ke ba bopile.
Ke phurolotše magodimo ka diatla tše tša ka;
ke nna ke laolago letšatši le ngwedi le dinaledi.
JESAYA 45:11a,12
“Morena le Modimo wa rena,
o swanelwa ke letago le tlhompho le maatla,
gobane ke wena o hlodilego tšohle,
mme ke ka thato ya gago ge di le gona, di hlodilwe.”
KUTOLLO 4:11
Go Genese re bala gore Modimo o bopile Adamo, motho wa mathomo, ka go mmopa ka mobu wa lefase. Ge Modimo a budulela moya ka gare ga motho, motho ya ba sephedi.
Morena Modimo a ntšha mobu fase a bopa monna ka wona; a budulela moya wa bophelo ka dinkong tša gagwe, gomme monna a thoma go phela.
GENESE 2:7
Ka gona Modimo a hlola batho, a ba dira gore ba swane le yena. A ba dira e le monna le mosadi.
GENESE 1:27
Bjalo ka sešupo sa lerato le tshepo ya gagwe, Modimo ga a bopa motho ka seswantšho sa gagwe fela, eupša o ile a mo dira mohlokomedi wa tlholo go e laola le go e hlokomela.
Ka gona Morena Modimo a bea monna moo serapeng sa Edene gore a se leme, a se lete.
GENESE 2:15
O mmeile mmuši wa mediro yohle ya atla tša gago;
wa mo dira molaodi wa tšohle:
dihuswane le dikgomo tšohle,
ešita le diphoofolo tša naga,
le dinonyana tša legodimo,
le dihlapi tša lewatle,
le nyabanyaba ka moka ka mawatleng.
PESALOME 8:6-8
Ka ge e le yena ka noši yo a phedišago bohle le gona a fago bohle tšohle. O hlodile ditšhaba tšohle ka motho o tee, gore di phele gohle lefaseng. Ke yena a di beetšego dinako le mafelo ao di tlago dula go ona. Seo o be a se direla gore ba mo nyake, mohlomongwe ba mo hwetše ge ba mo phophola. Gape ga a kgole le yo mongwe le yo mongwe wa rena; gobane mo go yena re a phela, re a ithokgonya, ebile re gona.
DITIRO 17:25b-28a
Boikarabelo bja motho go tshepo yeo Modimo a e beilego go yena ebile go se mo kwe le go lahla segwera sa gagwe sa lerato. Ka lebaka la seo, sebe se tlile lefaseng. Bohlatse bja tlhago ya motho ya sebe ke bjo bogolo kudu.
Ba fetola nnete ya Modimo maaka; ba khunamela sebopiwa ba se hlankela, bakeng sa go khunamela le go hlankela yena Mmopi yo a swanetšego go tumišwa go ya go ile! Amene.
BAROMA 1:25
Bohle ba dirile dibe gomme ba hloka letago la Modimo.
BAROMA 3:23
Gobane ka pelong ya motho ke mo go tšwago megopolo ye mebe, e lego dipolao, bohlotlolo, bootswa, bohodu, bohlatse bja maaka, le lesebo.
MATEU 15:19
Mašilo ka pelong a re:
“Modimo ga a gona.”
Ba dira bokgopo le tše di šiišago –
ga go le o tee modiratoka.
Morena yena o lebeletše batho a le legodimong,
gore a bone ge eba go na le wa temogo,
yo a mo khunamelago.
Eupša bohle ba kgelogile, ka moka ba senyegile.
Ga go le o tee modiratoka,
ee, le o tee ga a gona.
PESALOME 14:1-3
Motho o tseba melao ya Modimo eupša ka go dira dibe ga gagwe, o kgethile go latela pelo ya gagwe. Modimo o re file Melao ye Lesome; Testamenteng ye Mpsha, Jesu o dirile kakaretšo ya molao wa Modimo go re nolofaletša wona gore re o kwešiše le go o latela.
Modimo o boletše a laya setšhaba a re: “Ke nna Morena Modimo wa gago yo a go ntšhitšego Egepeta, mo o bego o le lekgoba.
“O se ke wa direla modimo wo mongwe ka ntle ga ka.
“O se ke wa itirela seswantšho sa selo se sengwenyana sa legodimong, goba sa lefaseng, goba sa ka meetseng ka fase ga lefase. O se ke wa di obamela goba wa di direla, gobane ke nna Morena Modimo wa gago, Modimo yo a sa kgotlelelego tirelo ya medingwana ya diswantšho. Ke otla ba ba ntlhoilego le ditlogolo tša bona, ka latišiša go fihlela molokong wa boraro le wa bone. Eupša diketekete tša melokob ya bao ba nthatago, ba phethago melao ya ka, ke di direla ka lerato.
“O se ke wa goboša leina la ka, gobane nna, Morena Modimo wa gago, ke tla otla yoo a gobošago leina la ka.
“Hlompha Sabatha mme o se kgethwafatše. Ka matšatši a a selelago o dire mediro ya gago ka moka, fela letšatši la bošupa ke la go khutša, le kgethetšwe nna, Modimo wa gago. Ka lona o se ke wa dira modiro ofe le ofe – wena, goba ngwana wa gago, goba lekgoba la gago, goba seruiwa sa gago, goba mofaladi yo a dulago nageng ya geno. Ka matšatši a a selelago nna, Morena, ke dirile lefase le legodimo le mawatle le tšohle tše di lego go tšona, eupša ka letšatši la bošupa ka khutša. Ke ka lebaka leo nna, Morena, ke šegofaditšego letšatši la Sabatha ka le dira le lekgethwa.
“Hlompha tatago le mmago gore o phele nako ye telele nageng ye nna, Morena Modimo wa gago, ke go fago yona.
“O se ke wa bolaya.
“O se ke wa otswa.
“O se ke wa utswa.
“O se ke wa bolela bohlatse bja maaka ka yo mongwe.
“O se ke wa duma ngwako wa yo mongwe. O se ke wa duma mosadi wa gagwe, goba lekgoba la gagwe, goba kgomo ya gagwe, goba pokolo ya gagwe, goba se sengwe se e lego sa gagwe.”
EKSODOSE 20:1-17
Fela nna sebe nkabe ke sa se tsebe, ge e ka be e se ka lebaka la yona melao yeo. Ge molao wa Moshe o ka be o sa re: “O se ke wa duma sa motho,” nkabe ke sa tsebe gore tumo ke eng.
BAROMA 7:7b
“Ke wa go re: ‘O rate Morena Modimo wa gago ka pelo ya gago ka moka, le ka moya wa gago ka moka, le ka tlhaologanyo ya gago ka moka.’ Woo ke wona molao wo mogologolo wo bohlokwahlokwa. Wa bobedi wo o lekanago le wona o re: ‘O rate bangwekawena bjalo ka ge o ithata.’ Melao ka moka ya Moshe le dithuto tša baprofeta di akaretšwa ke melao yeo ye mebedi.”
MATEU 22:37-40
Bjalo ka Adamo le Efa bao ba utametšego Modimo ge ba lemoga gore ba dirile phošo, le rena re arogantšhwa le Modimo ge re sa dire thato ya gagwe.
Taba ke gore molato wa lena o le aroganya le Modimo, gomme ke ka lebaka la dibe tša lena ge a sa le kwe.
JESAYA 59:2
Ka gona, ge motho a lakwa ke tša nama e ba lenaba la Modimo, ka gobane ga a phethe melao ya Modimo, ebile a ka se kgone go e phetha. Bao ba phethago tša nama ba ka se kgone go kgahla Modimo.
BAROMA 8:7-8
Sebe se kgahlanong le tlhago ya Modimo gomme se swanetšwe go otlwa.
Kgalefo ya Modimo e bonala e etšwa legodimong e lebile bobe bjohle le bokgopo ka moka bja batho bao mekgwa ya bona ye mebe e šitišago therešo go tsebja.
BAROMA 1:18
Ka gona mongwe le mongwe wa rena o tla itlhaloša go Modimo ka tše a dirilego.
BAROMA 14:12
Banabešo, le se ke la tsotana, gore Modimo a se tlo le sekiša. Gape Moahlodi o kgauswi le go tla.
JAKOBOSE 5:9
Modimo o laetša lerato la gagwe ka go re fa Morwa wa gagwe. O ile a swana le rena go phela gare ga rena, go re laetša tsela.
Yena Lentšu e bile motho, a dula le rena e le yo botho kudu go rena, a re utollela ka botlalo se Modimo a lego sona. Ra bogela letago la gagwe, letago le a le filwego ke Tatagwe, e le yena Morwa a nnoši wa Tatagwe.
JOHANESE 1:14
Eupša kgaugelo ya Modimo ke ye kgolo kudu, le go re rata ga gagwe ke mo gogolo, mo e lego gore mola re sa hwile moyeng ka lebaka la dibe tša rena o ile a re tsoša le Kriste ra phela. Modimo o le phološitše ka kgaugelo ya gagwe. Le rena, ka ge re le ba tee le Kriste Jesu, Modimo o re tsošitše naye gore re tle re dule naye legodimong.
BAEFESO 2:4-6
Yo a nyakago gore batho ka moka ba phološwe mme ba tle ba tsebe nnete. Gape Modimo ke o tee, le Mmoelanyi wa batho le Modimo le yena ke o tee, yena motho, Kriste Jesu, yo a ilego a ikgafa gore e be seloba sa go lokolla batho ka moka sebeng. E bile bjona bohlatse ka nako ya gona bja gore Modimo o nyaka ge bohle ba lokollwa sebeng.
1 TIMOTHEOSE 2:4-6
“Yo a dumelago go Morwa wa Modimo a ka se ahlolwe, eupša yo a sa dumelego, yena o šetše a ahlotšwe, ka ge a sa dumele go Morwa a le noši wa Modimo.”
JOHANESE 3:18
Ge go le bjalo, bao ba phelago ba le ba tee le Kriste Jesu ba ka se lahlwe.
BAROMA 8:1
Jesu Kriste ke Morwa wa Modimo gape ke Modimo ka boyena. Ke seswantšho sa Modimo Tate lefaseng.
Kriste ke seswantšho sa Modimo yo a sa bonalego. Ke yena yo a fetago dihlolwa ka moka.
BAKOLOSE 1:15
“Gobane Modimo o ratile lefase kudu mo a ilego a ba a le fa Morwa wa gagwe a le noši, gore mang le mang yo a dumelago go yena a se lahlege, eupša a be le bophelo bjo bo sa felego. Gape Modimo ga se a roma Morwagwe lefaseng gore a tle a le ahlole, o mo romile gore a tle a le phološe.”
JOHANESE 3:16-17
Mehleng ya kgale Modimo o boletše le borakgololokhukhu ba rena gantši le ka mekgwa ye mentši ka baprofeta, ya re mehleng yeno ya mafelelo re phelago go yona a tla a bolela le rena ka Morwagwe. Ke yena yo a hlodilego legohle ka yena, yo a mmeilego mojalefa wa tšohle. Go yena go bonala letago la Modimo, ke yena seswantšho sa nnete sa sebele sa Modimo, gomme o lota tšohle ka lentšu la gagwe le maatla.
BAHEBERU 1:1-3a
Ga go motho yo a kilego a bona Modimo. Batho ba mo tseba ka go mo utollelwa ke Morwagwe, Motswalwanoši, yo ka boyena e lego Modimo, yo a lego kgauswi le Tatagwe.
JOHANESE 1:18
Jesu ge a le gare a ruta batho Tempeleng, a bolelela godimo a re: “Go ntseba le a ntseba, le mo ke tšwago gona le a go tseba. Fela ga se ka itliša, ke romilwe ke yo a tshepegago, gomme yena ga le mo tsebe. Nna ke a mo tseba, ka gobane ke tšwa go yena ebile ke romilwe ke yena.”
JOHANESE 7:28-29
Jesu o rile go barutwana ba gagwe:
“Le se ferekane; le dumele go Modimo, le nna le dumele go nna.”
Filipi a re go yena: “Morena, re bontšhe Tatago, ke mo re tlago wa pelo.”
Jesu a mo fetola a re: “Filipi, nka re ke dutše le lena nako ye kaaka wa se ntsebe? Gape yo a bonego nna o bone Tate. Bjale wena o reng o re ke le bontšhe Tate? Kgane ga o dumele gore nna ke mo go Tate, le Tate o mo go nna? Tše ke le botšago tšona tše ga se tša ka, ke tša go dirwa ke Tate yo a dulago a le mo go nna. Ntumeleng ge ke re ke mo go Tate, le Tate o mo go nna. Ge le sa dumele ka lebaka la tše ke di bolelago, le upše le dumele ka lebaka la tše ke di dirago.”
JOHANESE 14:1,8-11
Gobane o mphile maatla a go buša batho bohle, gore bohle ba o mphilego bona ke tle ke ba fe bophelo bjo bo sa felego.
JOHANESE 17:2
Modimo ga a kgotlelele bobe ka gobane yena ga a na bosodi. Sebe se swanetše go otlwa eupša Modimo o re ratile kudukudu, a romela Morwa wa gagwe gore go solwe yena ka dibe tša rena.
Modimo yena o re bontšhitše lerato le a re ratago ka lona, e lego la mola Kriste a re hwela re sa le badiradibe.
BAROMA 5:8
Gobane moputso wa sebe ke lehu, eupša mpho ya kgaugelo ya Modimo yona ke go phelela sa ruri ka Kriste Jesu, Morena wa rena.
BAROMA 6:23
Gobane Kriste o hlokofaditšwe gatee a hlokofaletšwa sa ruri ka lebaka la dibe, e le moloki wa go hlokofaletšwa bakgopo, gore a le iše go Modimo. O bolailwe e le motho, fela a tsošwa e le mophedi wa semoya.
1 PETROSE 3:18
Gobane ka madi a Kriste re a lopollwa, seo se ra gore re swarelwa dibe.
BAEFESO 1:7a
Eupša bjale Modimo o le boelantše le yena ka Morwagwe yo a ilego a phela e le motho, a tla a hwa gore le tlišwe go Modimo le le ba bakgethwa, ba ba se nago molato, ba ba se nago bosodi.
BAKOLOSE 1:22
Gobane re a tseba gore Kriste o tsošitšwe bahung gomme a ka se sa hwa – lehu ga le sa mo laola. Go hwa o hwile gatee ya ba moka mola a hwela dibe, gomme bjale o a phela, o phelela Modimo. Ka yona tsela yeo le lena, mabapi le sebe le itsheme ba ba hwilego, eupša ba ba phelelago Modimo ka Kriste Jesu.
BAROMA 6:9-11
Gomme ge Moya wa Modimo yo a tsošitšego Jesu bahung o phela ka gare ga lena, gona Modimo yo a tsošitšego Kriste bahung, le mebele ya lena ye e hwago o tla e phediša ka Moya wa gagwe wo o phelago ka gare ga lena.
BAROMA 8:11
Modimo o tsošitše Morena bahung, gomme le rena o tla re tsoša ka maatla a gagwe.
1 BAKORINTE 6:14
Kriste o hwile ka lebaka la dibe tša rena, go ya ka Mangwalo a Makgethwa; le go re o ile a bolokwa, gomme ka morago ga matšatši a mararo a tsoga bahung, go ya ka Mangwalo a Makgethwa.
1 BAKORINTE 15:3b-4
Gobane o beile letšatši la ge a tlilo ahlola batho ba lefase ka toka ka monna yo a mo kgethilego.
DITIRO 17:31a
“Le gona Tate ga a ahlole motho. Maatla ka moka a go ahlola o a file nna, Morwagwe.”
“O mo file le a go ahlola, ka ge e le yena Morwamotho. Le se makale ge ke realo; nako e etla ya gore bahu ka moka ba kwe lentšu la gagwe gomme ba tšwe ka mabitleng a bona: bao ba bego ba dira tše di lokilego ba tsogele go phelela sa ruri, gomme bao ba bego ba dira tše kgopo ba tsogele go lahlwa.”
JOHANESE 5:22,27-29
Go ba le tumelo ke go kgodišwa ke bonnete le go botega ga se o dumelago mo go sona seo o beago ditiro tša gago go ditumelo tšeo.
Tumelo ke bonnete bja tše re holofelago gore di tla hlaga, ke go kgolwa tše re sa di bonego.
Go hlwa go iša pele ka tše dingwe go thušang? Gape ge nka re ke le botša ka tša Gideone, Barake, Simsone, Jefta, Dafida, Samuele, le baprofeta, nako e ka ba ya mphelela. Ka lebaka la tumelo ya bona ba be ba elwa le magoši ba a fenya. Ba be ba dira tše di lokilego, gomme Modimo a ba putsa ka mo a holofeditšego ka gona. Ba tlema ditau melomo, ba tima mello ye e gaketšego, ba phonyokga go bolawa ka tšhoša. Ba be ba fokola, fela ba tia maatla; e be e le bagale ntweng gomme ba fenya madira a bašele. Basadi, ka lebaka la tumelo ya bona, ba be ba tsošetšwa batho ba bobona ba ba hwilego.
Ba bangwe ba bolawa ka sehlogo, ba gana go lokollwa, e le gore ba tle ba tsošetšwe go phela bophelo bjo bokaone.
BAHEBERU 11:1,32-35
Gape re phela re dumela go Morena, e sego re mmona.
2 BAKORINTE 5:7
Ge o bega gore Jesu ke Morena mme o dumela gore Modimo o mo tsošitše bahung, o tla phološwa. Gobane motho o lokafatšwa ka go dumela, mola ka go bega tumelo yeo a phološwa.
BAROMA 10:9-10
“Ruri, ruri, ke le botša gore yo a theeletšago tše ke di bolelago mme a dumela go yo a nthomilego, o šetše a na le bophelo bjo bo sa felego. A ka se tšwewe, ka gore o šetše a tlogetše tsela ya go ya lehung, o swere ya go ya bophelong bjo bo sa felego.”
JOHANESE 5:24
“Se Tate a se nyakago ke gore mang le mang yo a bonago Morwagwe mme a dumela go yena, a be le bophelo bjo bo sa felego, gomme nna ke tla mo tsoša ka tšatši la mafelelo.”
JOHANESE 6:40
Go dira bjalo ka ge Kriste a re laela go dira, go re fa nnete ya ditumelo tša rena.
Gomme se re nago le nnete ya sona gore re tseba Modimo, ke ge re phetha ditaelo tša gagwe. Yo a rego: “Ke a mo tseba,” etšwe a sa phethe ditaelo tša gagwe, o na le maaka, o hloka nnete ka pelong ya gagwe. Eupša yo a theeletšago molaetša wa gagwe, ke yena yo go rata Modimo ga gagwe e lego mo go feletšego. Se re nago le nnete ya sona gore re phela re le ba tee le Modimo ke gore yo a rego o dula e le o tee le Modimo, a phele ka mokgwa wo Jesu Kriste a bego a phela ka wona.
1 JOHANESE 2:3-6
Taelo ya gagwe ke gore re dumele go Jesu Kriste, Morwagwe, le gona re rataneng go ya ka mo Kriste a re laetšego ka gona. Yo a phethago ditaelo tša gagwe o dula e le o tee le Modimo, le Modimo o dula e le o tee le yena. Gomme ka Moya wo Modimo a re filego wona, re tseba ge Modimo a dula e le o tee le rena.
1 JOHANESE 3:23-24
Gobane go rata Modimo ke go phetha ditaelo tša gagwe, gomme ditaelo tša gagwe ga di boima.
1 JOHANESE 5:3
Ka gona, a re itlhwekišeng go tšohle tše di re tšhilafatšago mmeleng le moyeng, gomme re kataneleng go ba ba bakgethwakgethwa ba go boifa Modimo.
2 BAKORINTE 7:1b
Tshokologo ke phetogo ye kgolo ya monagano ye e tlišago phetogo ya tsela ye o e sepelago. Go ra gore go tlogela bowena bja kgale gomme wa sepela ditseleng tša Jesu.
Re bušetše go wena mme re tla boa,
ka gobane ke wena Morena Modimo wa rena.
JEREMIA 31:17b
Eupša bjale ke le botša ke re: Boelang go nna, gomme le nna ke tla boela go lena.
SAKARIA 1:3
“Nako e fihlile, le mmušo wa Modimo o batametše. Sokologang dibeng tša lena, le dumele Taba ye Botse!”
MARKOSE 1:15
Le mediro ya rena ye mekaonekaone e na le diphošo gomme e tletše sebe. Ke nako ya gore o beye tshepo ya gago go Kriste gomme o tlogele go itshepha. Moapostola Paulose o re:
Ge eba go na le yo a gopolago gore a ka bota tša nama, nna ke a mo phala. Nna ke boloditšwe ke sa na le matšatši a seswai. Ke nna Moisraele ka matswalo, wa kgoro ya Benjamene; ke Moheberu wa Baheberu, ge go iwa ka go phetha melao ya Moshe, ke be ke le Mofarisei; ke be ke fišegela go direla Modimo mo ke bego ke bile ke hlomara kereke. Ge eba go loka ke go phetha melao ya Moshe, gona nna ke be ke sa solege. Fela tšeo ka moka tše ke bego nka re ke poelo, ka lebaka la Kriste ke bona e le tobo. Ga se tšeo fela; eupša le dilo ka moka ke bona e le tobo ge ke di bapetša le se se nago le mohola kudu, e lego go tseba Kriste Jesu, Morena wa ka. Ka lebaka la gagwe ke lobile dilo tšohle gomme ke bona tšohle e le tšhila fela, e le ge ke gabile gore Kriste e be wa ka, ke be selo se tee le yena ke se na boloki bjo e lego bja ka, bjo bo hwetšwago ka go phetha melao ya Moshe, fela ke na le boloki bjo bo hwetšwago ka go dumela go Kriste, boloki bja go tšwa go Modimo bja tla ka tumelo. Se ke se nyakago ke go tseba Kriste le go kwa maatla a tsogo ya gagwe bahung, le go ba selo se tee naye mahlokong a gagwe, ka ba wa go swana naye lehung la gagwe, ke holofetše gore le nna ke tla tsošwa bahung ka phela.
BAFILIPI 3:4b-11
O rekilwe ka madi a bohlokwa a Kriste gomme o wa gagwe!
Gomme bjale le ba yo a tsošitšwego bahung gore re tle re enywe dienywa tše di kgahlago Modimo.
BAROMA 7:4c
Ka gona, ge re phela goba re ehwa, re ba Morena. Gobane Kriste o rile go hwa a ba a tsoga gore a tle a be Morena wa ba ba phelago le ba ba hwilego.
BAROMA 14:8b-9
Gomme lena le ba Kriste, mola Kriste e le wa Modimo.
1 BAKORINTE 3:23
Gape ga le sa le ba lena beng, Modimo o le rekile, gomme bjale le ba gagwe. Ka gona mebele ya lena le e šomišetše go tumiša Modimo.
1 BAKORINTE 6:19b-20
Moya wo Mokgethwa ke motho wa boraro Borarong yo a neng a le gona go tloga mathomong a nako.
Ke tla kgopela Tate a le fa Mothuši yo mongwe wa go tlo dulela le lena sa ruri.
Mothuši, e lego wona Moya wo Mokgethwa, wo Tate a tlago o roma a kgopetšwe ke nna, o tla le ruta dilo ka moka, a le gakolla tšohle tše ke le rutilego tšona.
JOHANESE 14:16,26
Gomme ge a tlile o tla kgodiša batho ba lefase gore tše ba di naganago mabapi le sebe, le mabapi le toka, le mabapi le kahlolo ga se tšona.
JOHANESE 16:8
Bjale ke nyaka gore le tsebe gore ga go motho yo e ka rego a bušwa ke Moya wa Modimo a re: “Jesu a a rogakwe!” Le gona ga go motho yo a ka rego: “Jesu ke Morena,” ge e se ge a bušwa ke Moya wo Mokgethwa.
1 BAKORINTE 12:3
Ke yena Modimo yo a re kgethilego gore re mo direle; ke yena a re swailego, a tsenya Moya wo Mokgethwa ka dipelong tša rena ya ba tiišetšo ya gore re tla hwetša tše a re beetšego tšona.
2 BAKORINTE 1:21b-22
Lentšu la gago ke lebone la go ntlhahla,
ke seetša tseleng ya ka.
PESALOME 119:105
Gobane Modimo, ka bohlale bja gagwe, o dirile gore batho ba lefase ba se kgone go mo tseba ka bja bona bohlale.
1 BAKORINTE 1:21a
Etse tumelo e tšwa go kweng, mme molaetša o tla ka go begwa ga Kriste.
BAROMA 10:17
Re botega tumelong ya rena ka go phela maphelo a rena go ya le ka dinnete tše re di utolotšego Lentšung la Modimo la go ya go ile.
Ka lebaka leo, ge motho e le wa Kriste e ba sebopiwa se sefsa; tša kgale di fetile, go tlile tše difsa. Tšeo ka moka di dirwa ke Modimo, yo a re boelantšego le yena ka Jesu Kriste.
2 BAKORINTE 5:17-18a
Jesu a mo fetola ka go re: “Ruri, ruri, ke go botša gore ge motho a sa tswalwe gape, e ka se be wa mmušo wa Modimo.”
Nikodemose a mmotšiša a re: “Motho a ka tswalwa gape bjang e šetše e le mokgalabje? Kgane a ka boela ka popelong ya mmagwe, a tswalwa?”
Jesu a mo fetola a re: “Ruri, ruri, ke go botša gore ge motho a sa tswalwe ka meetse le ka Moya e ka se be wa mmušo wa Modimo.”
JOHANESE 3:3-5
Gape motho ga se a swanela go nyaka tša go ikhola, eupša o swanetše go nyaka tša go hola ba bangwe.
Le se ke la kgopiša Bajuda goba bao e sego Bajuda goba phuthego ya Modimo. Le etše nna: nna ke leka go kgahla batho ka moka mo go tšohle tše ke di dirago, ke sa gabe go ikhola, eupša ke gaba go hola batho bohle, gore ba phologe.
1 BAKORINTE 10:24,32-33
Motho a ikokobetše go mongwekayena e le ka lebaka la ge le hlompha Kriste.
BAEFESO 5:21
Le rataneng kudu ka mo go lebanego badumedi, mme le fišegele go hlomphana.
BAROMA 12:10
Re se ke ra lapa go dira tše di lokilego, gobane ge re ka se lape re tla tla re buna ka nako ya gona. Ka gona, ge re na le sebaka re direleng batho bohle tše di lokilego, gagolo bao e lego ba tumelo ya rena.
BAGALATIA 6:9-10
Le hlalefele go phedišana gabotse le bao e sego badumedi, gomme sebaka se sengwe le se sengwe se le se hwetšago le se šomišetše go ba bontšha gore lena le badumedi. Ka mehla tše le di bolelago e be tše di kgahlišago, tše di nago le letswai, le gona le kgone go fetola mang le mang ka mo go swanetšego.
BAKOLOSE 4:5-6
“Le sa lena seetša a se bonegele batho ka tsela yeo, gore ba tle ba bone mediro ya lena ye mebotse, gomme ba tumiše Tatagolena wa legodimong.”
MATEU 5:16
Le se iphore ka go theeletša fela Ebangedi, eupša le dire ka mo e laelago ka gona.
JAKOBOSE 1:22
Ka gona, banabešo, le itiišeng go dira gore go bitšwa le go kgethwa ke Modimo ga lena go thupele.
2 PETROSE 1:10a
Bana ba ka, lerato la rena a e se be la molomo, a e be la mmannete, le le ipontšhago ka mediro.
Ka gona, ke ka lona lerato mo re kago tseba gore re ba therešo; ke ka lona mo re kago tia maatla mo pele ga Modimo.
1 JOHANESE 3:18-19
Sebopiwa se sefsa se swanetše go gola se be se butšwe. Go gola go tlišwa ke go bala le go kwa Lentšu la Modimo le go rapelela le go rapela le badumedi ba bangwe.
Ke rapela gore lerato la lena le gole le eya le na le tsebo le kwešišo ye e feletšego, gore le kgone go kgetha se sebotse.
BAFILIPI 1:9-10a
A re tlogeleng thuto ye go thongwago ka yona ge go rutwa molaetša wa Kriste, re feteleng pele go rutwa tša Sekriste ka botlalo.
BAHEBERU 6:1a
Bohlale bjona ke a bo bega, ke bo begela ba ba kwešišago tša moya.
1 BAKORINTE 2:6a
Ka lebaka leo, e sa le go tloga mola ra kwago ka lena, ga re lese go le rapelela. Re kgopela Modimo gore a le tlatše tsebo ya thato ya gagwe, ka bohlale bjohle le kwešišo yohle ye e tšwago go Moya wa gagwe. Ke mo le tlago kgona go phela ka mo Morena a nyakago ka gona, la dira fela tše di mo kgahlago. Bophelong bja lena la tšweletša tša go loka tša mehuta, la tšwela pele le go tseba Modimo.
BAKOLOSE 1:9-10
Le etše masea a a sa tšogo belegwa, le nyorelwe maswi a semoya a a sego a talošwa, gore ge le a nwa le gole mme le phološwe.
1 PETROSE 2:2
Modimo o dira ditokišetšo go matlafatša tumelo ya rena le gore e gole ka ditsela tše di latelago:
“Tsebang gore ke tla ba le lena ka mehla go fihla mohla lefase le fela.”
MATEU 28:20b
Ke tla kgopela Tate a le fa Mothuši yo mongwe wa go tlo dulela le lena sa ruri. Ke yena Moya wa go utolla therešo, wo batho ba lefase ba sa kgonego go o amogela, ka ge ba sa o bone ebile ba sa o tsebe.
Mothuši, e lego wona Moya wo Mokgethwa, wo Tate a tlago o roma a kgopetšwe ke nna, o tla le ruta dilo ka moka, a le gakolla tšohle tše ke le rutilego tšona.
JOHANESE 14:16-17a,26
O re hlakodišitše ka go hlatswiwa ga rena ra tswalwa lefsa, ra ba ra fiwa bophelo bjo bofsa ka Moya wo Mokgethwa. Modimo o re tšhetše Moya wa gagwe ka bontši ka Jesu Kriste, Mophološi wa rena.
TITOSE 3:5b-6
Lentšu la Modimo le a phela, le mafolofolo ebile le bogale go feta tšhoša ya magale a mabedi. Le sega go hlaphola la ba la kgaoganya pelo le moya, la kgaoganya le malokologo le moko. Le fetleka dikakanyo le menagano ya ka pelong. Ga go sebopiwa se se širegelago Modimo; tšohle di a mo utologela tša ba pepeneneng. Ke yena yo re swanetšego go ikarabela go yena.
BAHEBERU 4:12-13
Mangwalo a Makgethwa ka moka a ngwadilwe ka go huetšwa ke Modimo, gomme a hola go ruta therešo, go kgala ba ba fošago, go sokolla batho, le go laya batho gore ba phele ka tshwanelo, gore motho yo a ineetšego Modimo e be yo a kgonago gape a loketšego go dira mediro yohle ye mebotse.
2 TIMOTHEOSE 3:16-17
Jesu a botša Bajuda ba ba dumelago go yena a re: “Ge le phetha tše ke le rutago tšona, gona le barutiwa ba ka ka nnete; le tla tseba nnete, gomme nnete ke yona e tlago le lokolla.”
JOHANESE 8:31-32
Kereke (mmele wa gagwe), ka go kopana mmogo go tumišeng phatlalatša, disakaramente le kopanelo ya badumedi, ke legae le Modimo a le fago babotegi.
Bona bao ba be ba dula e le ba ba rutwago ke baapostola, ba ba ikwago e le selo se tee, ba ba ngwathišanago bogobe, le ba ba rapelago.
Tšatši le lengwe le le lengwe ba be ba kopanela Tempeleng e le seboka, ba ngwathišana bogobe ka magaeng a bona ka go šielana, ba eja ba thabile, ba ikokobetša, ba tumiša Modimo, ba kgahla batho ka moka. Letšatši ka letšatši Morena a oketša phuthego ka bao ba phološwago.
DITIRO 2:42,46-47
Badumedi bjale e be e šetše e le ba bantši, mme e le ba pelo e tee le moya o tee. Go be go se yo a rego tše a nago le tšona ke tša gagwe a nnoši, eupša tšohle e be e le tša bona ka moka.
DITIRO 4:32
Ke ka mo kereke nageng yohle ya Judea le Galilea le Samaria e ilego ya ikhutša. Ya tia ya hlompha Morena, gomme ya gola e thušwa ke Moya wo Mokgethwa.
DITIRO 9:31
Jesu a boela Nasaretha moo a bego a goletše gona, gomme ka letšatši la Sabatha a ya sinagogeng bjalo ka ge a be a tlwaetše.
LUKASE 4:16a
Re se lese go fela re eya dithapelong tša phuthego, ra etša ba ba itlwaeditšego go se ye. A re upše re kgothaletšaneng go fela re eya gona le go feta, ka ge le lena le iponela gore Letšatši la Kahlolo le a batamela.
BAHEBERU 10:25
Sa lena e be go tlala Moya wa Modimo. Le boledišaneng ka dipesalome le difela le dikopelo tša semoya, le opelela Morena le mo tumiša ka dipelong tša lena. Ka ge le le ba Morena wa rena, Jesu Kriste, ka mehla le leboge Modimo, Tatagorena, ka lebaka la tšohle.
BAEFESO 5:18b-20
Ke selo se tee se ke se kgopetšego Morena,
seo ke sona ke tlago se nyaka:
ke go ba ka ngwakong wa Morena bophelo bja ka ka moka,
go bogela botho bja gagwe,
le go kgahlwa ke bjona.
PESALOME 27:4
Ke ile ka thaba ge ba re go nna:
“A re yeng ntlong ya Morena.”
PESALOME 122:1
Eupša ba ka mo kgopela thušo bjang ba se ba dumela go yena? Gomme ba ka dumela go yena bjang ba se ba kwa molaetša wa gagwe? Molaetša wa gagwe wona ba ka o kwa bjang ba sa o begelwe? Gomme molaetša o ka begwa bjang go se gwa rongwa batseta? Bjalo ka ge Mangwalo a Makgethwa a bolela a re: “Go botse bjang go bona batseta ba etla, ba re tlela le taba ye botse!”
BAROMA 10:14-15
Ka lebaka leo, e sa le go tloga mola ra kwago ka lena, ga re lese go le rapelela. Re kgopela Modimo gore a le tlatše tsebo ya thato ya gagwe, ka bohlale bjohle le kwešišo yohle ye e tšwago go Moya wa gagwe. Ke mo le tlago kgona go phela ka mo Morena a nyakago ka gona, la dira fela tše di mo kgahlago. Bophelong bja lena la tšweletša tša go loka tša mehuta, la tšwela pele le go tseba Modimo.
BAKOLOSE 1:9-10
Se re se bonego gape re se kwelego, le lena re le begela sona gore le tle le be ba tee le rena. Le rena re ba tee le Tate le Jesu Kriste, Morwagwe.
1 JOHANESE 1:3
Re mmele o tee ka Kriste, gomme mongwe le mongwe ke setho sa mongwekayena.
BAROMA 12:5b
Le rena ka moka re bjalo; le ge re le Bajuda, goba bao e sego Bajuda, goba makgoba, goba balokologi, re kolobeditšwe ka wona Moya o tee woo ra ba mmele o tee.
Bjale ditho ke tše dintši, fela mmele ke o tee.
1 BAKORINTE 12:13a,20
“Ke nna sona senkgwa seo sa go phediša, se se theogilego legodimong. Ge motho a eja senkgwa se o tla phela go ya go ile. Senkgwa se ke tlago mo fa sona ke nama ya ka ye ke e fago batho ba lefase, gore ba phelele sa ruri.”
Ge a realo Bajuda ba galefa gomme ba thoma go ngangišana ba re: “Na motho yo a ka napa a re fa nama ya gagwe ra e ja?”
Jesu a re go bona: “Ruri, ruri, ke le botša gore ge le sa je nama ya ka, nna Morwamotho, la nwa le madi a ka, gona le ka se phelele sa ruri. Yo a jago nama ya ka le gona a nwago madi a ka, yena o šetše a na le bophelo bjo bo sa felego, gomme ka tšatši la mafelelo ke tla mo tsoša bahung. Gape nna nama ya ka ke sejo sa mmannete, le madi a ka ke seno sa mmannete. Yo a jago nama ya ka, a nwago le madi a ka, o dula ka go nna, le nna ke dula ka go yena. Yo a ntšago o tla phedišwa ke nna, bjalo ka ge le nna ke phedišwa ke Tate, Mophedi yo a nthomilego.”
JOHANESE 6:51-57
Kgane senwelo se re se nwago Selalelong sa Morena, se re tumišago Modimo gape re mo lebogago ka lebaka la sona, ge re se nwa na ga se gona ge re eba ba tee ka madi a Kriste? Le sona senkgwa se re se ngwathago, na ge re se ja ga se gona ge re eba ba tee ka mmele wa Kriste? Ka ge senkgwa e le se setee, rena ka moka, le ge re le ba bantši, re mmele o tee, ka gobane ka moka re abelana sona senkgwa se tee se.
1 BAKORINTE 10:16-17
“Mohlang woo le ka se mpotšiše selo. Ruri, ruri, ke le botša gore se le kago se kgopela Tate ka ge le le ba ka o tla le fa sona. Go fihlela bjale ga se la ka la kgopela selo le le ba ka. Kgopelang, gomme le tla fiwa, gore lethabo la lena e be le le feletšego.”
JOHANESE 16:23-24
“Kgopelang, gomme le tla fiwa; nyakang, gomme le tla hwetša; kokotang, gomme le tla bulelwa. Gobane mang le mang yo a kgopelago o a fiwa, yo a nyakago o a hwetša, le yo a kokotago o tla bulelwa.”
MATEU 7:7-8
Jesu o be a le felwanatsoko a rapela, gomme a re go fetša, yo mongwe wa barutiwa ba gagwe a re go yena: “Morena, nke o re rute go rapela, go swana le Johanese ge a rutile ba gagwe barutiwa.”
Jesu a re: “Ge le rapela le re:
“ ‘Tatewešo,
leina la gago a le kgethwe;
mmušo wa gago a o tle.
Tšatši le lengwe le le lengwe o re fe bogobe bjo re bo hlokago.
O re lebalele dibe tša rena,
ka gore le rena re lebalela ba ba re fošetšago. O se re iše melekong.’ ”
LUKASE 11:1-4
Re ka ya go Modimo re sa šie, ka ge re tseba gore ge re mo kgopela go ya ka thato ya gagwe o a re kwa. Ka ge re tseba gore ka mehla ge re mo kgopela selo o a re kwa, re tseba gore se re mo kgopelago sona o a re fa.
1 JOHANESE 5:14-15
Modimo o dira ditokišetšo go matlafatša tumelo ge go lebeletšanwe le teko.
Ka morago ga moo Jesu a išwa ke Moya lešokeng gore a yo lekwa ke Diabolose.
Jesu a mo fetola a re: “Sathane, ntlogele, gobane Mangwalo a Makgethwa a re: ‘O khunamele Morena Modimo wa gago, o direle yena a nnoši!’ ”
Ke moo Diabolose a mo tlogetšego, gomme barongwa ba tla ba hlankela Jesu.
MATEU 4:1,10-11
‘O se re iše molekong,
o upše o re phološe bobeng.’
MATEU 6:13
Itlhameng ka dihlabani tšohle tše Morena a le fago tšona gore le kgone go iphahlela bomenemene bja Diabolose. Gobane ya rena ntwa ga se ya go lwa le batho ba nama, ke ya go lwa le meoya ye mebe ya lefaufaung, e lego magoši a semoya, le balaodi ba semoya, le babuši ba lefase le lebe le.
BAEFESO 6:11-12
Elwang le Diabolose, gomme yena o tla le tšhaba.
JAKOBOSE 4:7b
Le phafoge, le ntšhe mahlo dinameng, gobane Sathane, lenaba la lena, o phaphaila bjalo ka tau ye e bopago, o nyaka yo a ka mo rwaetšago. Elwang le yena le tiile tumelong, le tseba gore ke ka mo le bana ba bolena lefaseng ka moka le bona ba tlaišwago ka gona.
1 PETROSE 5:8-9
Wa lehlogonolo ke yo a kgonago go kgotlelela ge a lekwa, gobane ge a ile a fenya meleko yeo o tla putswa ka bophelo bjo Modimo a bo holofeditšego bao ba mo ratago. Motho ge a tlelwa ke meleko a se ke a re: “Ke lekwa ke Modimo.” Gobane Modimo a ka se lekwe ke bobe, le yena mong ga a leke motho. Motho yo mongwe le yo mongwe o a lekwa ge a goketšwa mme a gogwa ke tumo ya gagwe ye mpe. Tumo yeo ya gagwe e nape e duše mme e tswale sebe, gomme sebe ge se seno gola go iphetša se tswale lehu.
JAKOBOSE 1:12-15
Le se sa lakwa ke sebe, lena ba mebele ye e bolago, mo le ka laolwago ke ditumo tša yona. Le gona le se ke la gafela ditho tša lena sebe, ya ba tša go dira bokgopo. Le upše le ikgafele Modimo le le ba le tsošitšwego bahung la phela, gomme ditho tša lena le di gafele go dira boloki.
BAROMA 6:12-13
Ka fao, le itlhokomele gabotse ka mo le phelago ka gona. Le se phele bjalo ka mašilo, le phele bjalo ka bahlale. Le dule le direla Morena ka phišego, gobane lefase leno ke le lebe. Ka gona, le se dire tša bošilo; sa lena e be go kwešiša se e lego thato ya Morena.
Le se tagwe ke bjala, ka gobane moo ke mo go tšwago bohlola; sa lena e be go tlala Moya wa Modimo. Le boledišaneng ka dipesalome le difela le dikopelo tša semoya, le opelela Morena le mo tumiša ka dipelong tša lena. Ka ge le le ba Morena wa rena, Jesu Kriste, ka mehla le leboge Modimo, Tatagorena, ka lebaka la tšohle.
BAEFESO 5:15-20
Modimo o rata go fihlelela lefase ka go šomiša badumedi:
“Le sa lena seetša a se bonegele batho ka tsela yeo, gore ba tle ba bone mediro ya lena ye mebotse, gomme ba tumiše Tatagolena wa legodimong.”
MATEU 5:16
“Ka gona eyang go ba ditšhaba tšohle, le ba dire barutiwa ba ka: le ba kolobetše ka leina la Tate, le la Morwa, le la Moya wo Mokgethwa, le ba rute go phetha tšohle tše ke le laetšego tšona. Tsebang gore ke tla ba le lena ka mehla go fihla mohla lefase le fela.”
MATEU 28:19-20
“Lena le tla maatlafatšwa ge Moya wo Mokgethwa o theogela go lena, la ba dihlatse tša ka Jerusalema le nageng yohle ya Judea le ya Samaria, le go fihla magomong a lefase.”
DITIRO 1:8
Badumedi bale ba go phatlalatšwa ba ya gohle ba tšama ba bega molaetša wa Modimo.
DITIRO 8:4
“Gomme o re laetše gore re begele setšhaba Ebangedi, re be re hlatsele gore ke yena yo Modimo a mmeilego Moahlodi wa ba ba phelago le ba ba hwilego. Ke yena yo baprofeta bohle ba bolelago ka yena, ba re mang le mang yo a dumelago go yena o tla swarelwa dibe tša gagwe ka tše Jesu a di dirilego.”
DITIRO 10:42-43
Ke go laya le ka gobane yena o tlilo buša e le Kgoši, ke re o begele batho molaetša wa Modimo, o phegelele go ba begela wona, e ka ba ka nako ya gona, le ge e se nako ya gona, o ba kgale, o ba sole, o ba kgopele, o ntše o ba ruta o sa ba felele pelo. Nako e tla tla ya gore batho ba se rate go theeletša thuto ya nnete.
2 TIMOTHEOSE 4:1b-3a
Batho ba ba lebelelago lethabo go dilo tše di bonagalago le go maipshino a nakwana ba nyamišwa ka pela. Le ge go le bjalo, ge re phela go ya le ka Lentšu la Modimo, re tla ba le lethabo le nyakalalo tša bophelo ka moka.
Eupša e rile ge botho bja Modimo, Mophološi wa rena, le go rata batho ga gagwe di bonala, a re hlakodiša. E be e se ka lebaka la mediro ye e lokilego ye re e dirilego, eupša e be e le ka lebaka la kgaugelo ya gagwe ge a re hlakodiša. O re hlakodišitše ka go hlatswiwa ga rena ra tswalwa lefsa, ra ba ra fiwa bophelo bjo bofsa ka Moya wo Mokgethwa. Modimo o re tšhetše Moya wa gagwe ka bontši ka Jesu Kriste, Mophološi wa rena, gore ka kgaugelo ya gagwe re tle re lokafatšwe gomme re rue bophelo bjo bo sa felego bjo re bo holofetšego.
TITOSE 3:4-7
Ba ba bjalago ba lla,
ba tla buna ba gobela.
Yo a yago mašemong a lla a rwele peu,
o tla boa a gobela a rwele puno.
PESALOME 126:5-6
Go lehlogonolo bohle ba ba boifago Morena,
ba ba sepelago ka tsela tša gagwe.
Wena o tla ja tše o di šometšego;
o yo lehlogonolo gomme o tla atlega.
PESALOME 128:1-2
Ka gona, Kriste o tlile a begela batho Taba ye Botse ya khutšo – a begela lena le bego le le kgole le Modimo, a begela le bona ba bego ba le kgauswi le yena.
BAEFESO 2:17
Nke Modimo, Tatagorena, le Morena Jesu Kriste ba le gaugele, ba le fe khutšo.
BAGALATIA 1:3
Eternal Wisdom (Sepedi)
First digital edition 2018
Bible text: Sepedi 2000 Translation
© Bible Society of South Africa 2000, 2018
All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.
Published by the Bible Society of South Africa, P O Box 5500, Tyger Valley 7536, Bellville
www.biblesociety.co.za
Epub-format: ISBN 978-0-7982-2249-5
Mobi-format: ISBN 978-0-7982-2250-1
PDF-format: ISBN 978-0-7982-2251-8
Bibles and audio Bibles are available on the BibleSA-app


c: text/html

text:
Oli ya Phara ya Sekgowa ya Kalahari
Oli ya Phara ya sekgowa ya Kalahari goba Citrullus lanatus gape e tsebjwa bjalo ka oli ya peu ya legapu. Maina mo go tše dingwe tša seenywa tša setlogo tša Borwa bja Aforika, e lego karkoer mankataan, tshamma, ootanga goba go legapu la lešoka. Leloko la legapu, phara ya sekgowa ya Kalahari e hwetšwa dileteng tše omilego ka Kalahari ya Borwa bja Aforika.
Seenywa se šomišwa ke batho ba MaSan (Barwana) bjalo ka mothopo wa meetse, gammogo le mnola le thibela letšatši le go lewa ke diruiwa le diphoofolo tša lešoka. Bjalo ka mothopo wa dijo tša batho, peu e godimo ka ka proteine (35%) le go bešwa goba go lewa, bjalo ka bogobe.
Seenywa ke se nkgokolo (go gola ka tlhago) goba sa bolee (se lemilwe) le go ba botala bja seetša ka methalo e botala bja bo tsenelela ka dipatso.
Peu e tšweletša oli ya bohumi bjo serolane, e šomišwa dikhosemethiking, go tšwetša pele kgolo ya meriri le bjalo ka setswaki sa sešepe ge peu e šitšwego e šoma bjalo ka setswaki dikhosemethiki sa go tloša diso letlalong.
Oli ya ya peu ya phara ya sekgowa ya Kalahari a na le maemo a swanago a esiti ya omega-6 e bohlokwa ya makhura (68%) go primrose ya mantšiboa (72%), e netefatša ka dithoto tša thibela go ruruga, go bušetša go raramologa letlalong le go lwantšha mašošo. Go lesea oli e ka šomišwa bjalo ka sebopegokago oli. Oli e tsopolwa ka go šila peu ka morago ga go e omiša.
Sebjalo sa go nama ka matšoba a serolane le mela gabotse ka ka monontša wa tlase, mabu a sehlaba le go kgona go kgotlelela komelelo gomme e a kgotlelela gomme e ka šoma bjalo ka go ka ba mohola go dibjalo ka go ba ye nngwe ya sebjalo go šireletša mabu go fokotša kgogolego le tahlego ya meetse.
Molaetša wa Temoša Kalafong
Tshedimošo ke ya mabaka a tša thuto le tša tshedimošo fela gomme e ka se hlathollwe bjalo ka keletšo ya kalafo. Tshedimošo ga se ya go ikemišetša go tloša keletšo ya kalafo ye e abiwago ke bašomi ba tlhokomelo ya maphelo.
Translated by Lawrence Ndou

robotstxt: allowed

filter: keep


text:
21Mehleng yeo Kesare Agostose a laela gore batho ka moka ba mmušo wa Roma ba balwe. 2Ge batho ba balwa lekga le la mathomo, mmušiši wa Siria e be e le Kwiriniose. 3Batho ka moka ba ile ba ya go ingwadiša, mongwe le mongwe a ya motseng wa gabo.
4Josefa le yena a tloga motseng wa Nasaretha kua Galilea a ya Betlelehema, mo go tswaletšwego Kgoši Dafida, seleteng sa Judea. Josefa o ile gona ka ge e be e le wa leloko la Dafida. 5A ya a ingwadiša le Maria yo a bego a mmeeleditše, yo e bego e le moimana. 6Ya re ge ba le moo Betlelehema nako ya gore Maria a belege ya fihla. 7A belega morwa wa leitšibolo, a mo phuthela ka mašela, gomme a mo robatša ka legopong, ka gobane go be go se na sekgoba ka ntlong ya baeti.
8Gona seleteng seo go be go na le badiši ba ba bego ba letše merakeng ba letile mehlape ya bona ya dinku. 9Morongwa wa Morena a iponagatša go bona, gomme letago la Morena la taga go ba dikologa. Ba tšhoga kudu, 10eupša morongwa yoo a re go bona: “Le se ke la tšhoga! Ke tlile go le botša taba ye botse ye e tlago thabiša setšhaba ka moka kudu. 11Lehono kua motseng wa Dafida le tswaletšwe Mophološi yo e lego Kriste Morena. 12Gomme se le tlago mmona ka sona sese: Le tla hwetša lesea le phuthetšwe ka mašela le letše ka legopong.”
13Ya re a sa tšo realo gwa tšwelela lešaba le legolo la madira a barongwa ba legodimo le ema le yena le tumiša Modimo le re:
14“A go tumišwe Modimo legodimong la godimodimo,
gomme khutšo a e be le ba ba mo kgahlago lefaseng!”
15E rile ge barongwa bao ba tloga ba boela legodimong, badiši bale ba šala ba botšana ba re: “A re yeng Betlelehema re yo bona taba ye e diregilego ye Morena a re boditšego yona.”
16Ba napa ba itlhaganela ba ya, ba hwetša Maria le Josefa le lona lesea le robetše ka legopong. 17Ya re ge ba mmone ba yo anega tše morongwa a ba boditšego tšona mabapi le ngwana yoo. 18Bohle ba ba di kwago ba tlabja ke tše ba di botšwago ke badiši. 19Maria yena ditaba tše ka moka a di lota ka pelong mme a di nagantšhiša. 20Badiši bale ba boela morago ba reta Modimo ba bile ba mo tumiša ka lebaka la tšohle tše ba bego ba di kwele ba bile ba di bone. Gape go be go le ka wona mokgwa wola morongwa a bego a ba boditše.
21
Luk. 1:31
E rile ge go fetile matšatši a seswai, mola e le nako ya gore ngwana a bolotšwe, a thewa leina la Jesu, lona leina lela a bego a ile a le thewa ke morongwa a sešo a ingwa ke mmagwe.
22
Ge nako ya go hlwekišwa ga bona go ya ka molao wa Moshe e fetile, batswadi ba ngwana ba mo iša Jerusalema go yo mo neela Morena. 23
Gape go ngwadilwe ka molaong wa Morena gwa thwe: “Leitšibolo le lengwe le le lengwe le letona le neelwe Morena.” 24Ba ile ba yo dira le sehlabelo ka mekuru ye mebedi goba maeba a mabedi, go ya ka moo go laetšwego ka molaong wa Morena.
25Yona mehleng yeo moo Jerusalema go be go na le monna yo mongwe ba re ke Simeone. E be e le monna wa go loka, wa morapedi, mme a letetše go phološwa ga Baisraele. Moya wo Mokgethwa o be o na le yena, 26ebile o mo utolletše gore a ka se hwe a se a bona Mesia yo a tshepišitšwego ke Morena. 27Simeone yo a išwa ke Moya Tempeleng. Ya re ge batswadi ba ngwana Jesu ba mo tliša gona Tempeleng go mo phethela se se nyakwago ke molao, 28Simeone a mo kuka ka matsogo, a reta Modimo a re:
29“Bjale gona, Morena, o ka no ntesa,
nna, mohlanka wa gago,
ka itshepelela ke wele pelo,
bjalo ka ge o boletše.
30Gobane yo a tlago phološa setšhaba sa gago ke iponetše yena ka mahlo.
31Ke yo o mo tlišitšego go bonwa ke ditšhaba tšohle:
32
49:6
52:10
E le seetša sa go utollela ditšhaba nnete ya gago,
sa go tlišetša Baisraele,
setšhaba sa gago, tlhomphego.”
33Tatagwe le mmagwe ba tlabja ke tše Simeone a di bolelago ka yena. 34Simeone a ba šegofatša, gomme a re go Maria, mmagongwana: “Tseba gore ngwana yo o beetšwe go fedišwa ga ba bantši le go phološwa ga ba bantši mo go Baisraele. E tla ba yena sešupo sa go tšwa go Modimo se se tlago ganetšwa ke batho ba bantši, 35ya ba gona go utologa ga dikgopolo tša bona. Ge e le wena, mahloko a tla go hlaba pelo bjalo ka tšhoša.”
36Gona moo go be go na le moprofeta wa mohlologadi, e le mokgekolokgekolo. Leina la gagwe e be e le Anna, morwedi wa Fanuele, wa kgoro ya Asere. O be a rile go nyalwa e sa le kgarebe, a dula le monna wa gagwe mengwaga ye e šupago. 37Bjale o be a na le mengwaga ye masome a seswai le metšo ye mene. O be a sa tloge Tempeleng, bošego le mosegare a khunamela Modimo, a ikona dijo, a rapela. 38Ka yona nako yeo le yena a fihla a reta Modimo, gomme bohle ba ba bego ba letetše gore Modimo a lokolle Jerusalema a bolela le bona ka ngwana yoo.
39
E rile ge Maria le Josefa ba phethile tšohle go ya ka molao wa Morena, ba boela Galilea, motseng wa gabobona wa Nasaretha. 40Ngwana yena a gola mme a tia; o be a kwešiša gabotse se se nyakwago ke Modimo, a bile a šegofaditšwe ke yena.
41
Doit. 16:1-8
Ngwaga wo mongwe le wo mongwe batswadi ba Jesu ba be ba eya Jerusalema Monyanyeng wa Paseka. 42Ge Jesu a na le mengwaga ye lesome le ye mebedi, ba ya monyanyeng bjalo ka mengwageng. 43Ya re ge monyanya o fetile ba boela gae, eupša mošemane Jesu a šala Jerusalema. Batswadi ba gagwe ba be ba sa tsebe. 44Ba be ba gopola gore o mo sehlopheng sa gabobona, ka gona ba hlwa ba sepela leeto la letšatši, ya ba gona ba thomago go mo nyaka melokong le bagwereng ba bona. 45Ba se mo hwetše; ka gona ba gomela Jerusalema ba mo nyaka. 46E rile ka letšatši la boraro ba mo hwetša Tempeleng, a dutše le dirutegi tša Bajuda, a di theeleditše a bile a di botšiša dipotšišo. 47Bohle ba ba mo kwago ba be ba tlabilwe ke kwešišo ya gagwe le diphetolo. 48Batswadi ba gagwe ge ba mmona ba makala, gomme mmagwe a mmotšiša a re: “Ngwanaka, o re diretšeng ka mokgwa wo? Gape nna le tatago re be re go nyaka re tshwenyegile.”
49Yena a mo fetola a re: “Le be le nnyakelang? Kgane le be le sa tsebe gore ke swanetše go ba mo ntlong ya Tate?” 50Fela bona ba se kwešiše phetolo yeo ya gagwe.
51Ke moka a gomela le bona Nasaretha, a dula a ba theeletša. Mmagwe yena ditaba tše ka moka a di lota ka pelong. 52
Diema 3:4
Jesu a gola, a hlalefa le go feta, a kgahla Modimo le batho.


text:
Ye ke tseleng ya tshwamare ye sepelago go ralala le dipanka tša Limpopo. E be e dirišwa go kata mollwane wo šireleditšego magareng ga Afrika Borwa le Zimbabwe, gomme ke bohlatse bja ntwa bush ye mpe yeo diregilego mo dithoko tše pedi tša noka. Pele ga moo, e be e le tsela ya go tshela ye tumelego ya mahodu bao ba bego ba nyaka go hlatloša dithunyo tša go tshela molao mo Zim.
Lehono, dilo di kaone e bile maikutlo mo pele ga noka a iketlile. Meago e mmalwa ya kgale ya sešole e wela fase ga nnyane le ga nnyane, le fisherfolk ya Zimbabwe ya gae ba go tšwa go metseng ya kgauswi ba sepela ka mehla go ya fase go meetseng go ya swara tša letšatši.
Kgorwana ye nnyane mo legorang la mollwaneng e go fa sebaka sa go sepela go ya ntlheng ya Limpopo, moo o ka kgonago go dumediša bo radihlapi le go ipšina mo tiragalong yeo. Go botse. E fela o se ke wa ya go rutha goba o ka thoma go bonala bjalo ka motho wo sego molaong mo Zimbabwe.Translated by Lebogang Sewela


text:
91Letšatši la lesome le metšo ye meraro la kgwedi ya Adara leo ka lona pego ya mošate e bego e swanetše go phethagatšwa, letšatši leo manaba a Bajuda a bego a holofetše gore a tla ba fenya ka lona, le ile la fihla. Eupša bakeng sa seo Bajuda ba ile ba fenya bona. 2Karolong ya Bajuda motseng wo mongwe le wo mongwe mmušong bona ba ile ba kgobokana gore ba hlasele mang le mang yo a lekago go ba kweša bohloko. Batho mo gohle ba be ba ba tšhaba, go se yo a ka ba fenyago. 3Gabotsebotse bakgomana ka moka dileteng – babušiši, balaodi le baemedi ba mošate – ba ile ba thuša Bajuda ka gobane ba be ba boifa Mordekai. 4Go be go tsebega mmušong ka moka gore Mordekai bjale ke monna yo a nago le maatla mošate, mme maatla ao a sa oketšega. 5Ka gona Bajuda ba dira se ba se ratago ka manaba a bona. Ba ba hlasela ka ditšhoša, ba ba bolaya, ba ba fediša.
6Kua Susa, gona motsemošate, Bajuda ba ile ba bolaya batho ba makgolo a mahlano. 7-10Gare ga bona go be go na le barwa ba lesome ba Hamane, morwa wa Hamedatha, lenaba lela la Bajuda. Bona e be e le Parshandata, Dalfone, Aspatha, Porata, Adalia, Aridatha, Parmashta, Arisai, Aridai le Bayesata. Fela ba ile ba se thope selo.
11Ka lona tšatši leo kgoši a begelwa gore mo Susa go bolailwe batho ba bakae. 12Gomme yena a re go Mohumagadi Estere: “Motseng wa Susa o nnoši Bajuda ba bolaile batho ba makgolo a mahlano, ge go balwa le barwa bale ba Hamane ba lesome. Kua dileteng gona ke gore ba dirile eng! Bjale ke eng se o se kgopelago? Ke tla go fa sona. Mpotše se o sa se nyakago, gomme o tla se fiwa.”
13Estere a mo fetola a re: “Ge eba o dumela, kgoši, a Bajuda ba mo Susa ka moswane ba dire gape se ba ilego ba dumelelwa go se dira lehono. Gomme o laele gore ditopo tša barwa ba Hamane di fegwe koteng yela.” 14Kgoši a ntšha taelo yeo, gomme pego yeo ya ntšhwa Susa. Ditopo tša barwa ba Hamane ba lesome tša fegwa. 15Ka letšatši la lesome le metšo ye mene la kgwedi ya Adara, Bajuda ba Susa ba kgobokana la bobedi, gomme ba bolaya batho ba bangwe gape ba makgolo a mararo moo motseng. Le ka lona letšatši leo ba ile ba se ke ba thopa selo.
16Bajuda ba kua dileteng le bona ba ile ba kgobokana gomme ba itšhireletša. Ba itlhatlola manaba ka go bolaya bahloi ba bona ba dikete tše masome a a šupago le tše tlhano. Eupša ba se ke ba thopa selo. 17E be e le ka letšatši la lesome le metšo ye meraro la Adara. Ka letšatši le le latelago, la lesome le metšo ye mene, ba se sa bolaya batho, eupša ya ba letšatši la lethabo le go keteka monyanya. 18Bajuda ba motse wa Susa bona ba dira letšatši la lesome le metšo ye mehlano letšatši la go khutša, ka gore ba be ba bolaile manaba a bona ka letšatši la lesome le metšo ye meraro le la lesome le metšo ye mene, gomme ba khutša ka la lesome le metšo ye mehlano. 19Ke ka lebaka leo Bajuda ba ba dulago metseng ye mennyane ba tšeago letšatši la lesome le metšo ye mene la kgwedi ya Adara letšatši la lethabo la go khutša, la go keteka monyanya le go fana dimpho tša dijo.
20Mordekai o ile a dira gore ditiragalo tšeo di ngwalwe gomme a romela mangwalo go Bajuda ka moka, ba kgole le kgauswi, dileteng ka moka tša kgoši. 21A ba botša gore ngwaga wo mongwe le wo mongwe ba hlomphe letšatši la lesome le metšo ye mene le la lesome le metšo ye mehlano la Adara e le matšatši a go khutša. 22Ao e bile matšatši ao ka ona Bajuda ba ilego ba itlhatlola manaba a bona; yeo e bile yona kgwedi ye ka yona nako ya manyami le dillo e ilego ya fetošwa nako ya lethabo le tlhalalo. Ba ile ba botšwa gore ba boloke matšatši a ka go thaba le go keteka, le gore ba fane dimpho tša dijo, mme bahloki ba fiwe le dimpho tše dingwe. 23Ka gona Bajuda ba dira tše Mordekai a ba boditšego tšona ka lengwalo leo, gomme monyanya woo ya ba setlwaedi sa ngwaga ka ngwaga.
24
Hamane, morwa wa Hamedatha, Moagaga, yo e bego e le lenaba la Bajuda, o be a dirile matengwa goba “purime”, ka moo a bego a bitšwa ka gona, gore a tsebe letšatši le ka lona a bego a ka fediša Bajuda; o be a logile maano a go ba swielela. 25Eupša Estere a ya go kgoši, gomme kgoši a ntšha mangwalo gore Hamane a dirwe bobe bjo a bego a logile maano a go bo dira Bajuda – yena le barwa ba gagwe ba fegwa koteng. 26Ke ka lebaka leo matšatši ao a go khutša a bitšwago Purime. Ka lebaka la lengwalo la Mordekai le ka lebaka la tšohle tšeo di ilego tša ba hlagela, 27Bajuda ba ile ba dira molao wo o sa fetošwego wa go tlema bona le ditlogolo tša bona gotee le mang le mang yo e ka bago Mojuda, gore ngwaga ka ngwaga ka nako ye e swanetšego, matšatši ao a mabedi a fele a hlompšha ka moo Mordekai a laetšego ka gona. 28Go ile gwa tlengwa gore lapa le lengwe le le lengwe la Mojuda wa moloko wo mongwe le wo mongwe wa ka moso dileteng tšohle le metseng yohle le gopole le be le hlomphe matšatši ao a Purime go ya go ile.
29Mohumagadi Estere, morwedi wa Abihaile, le yena o ile a ngwala lengwalo a na le Mordekai, a tiišetša lela la go bolela ka Purime leo Mordekai a bego a ile a le ngwala pele. 30Lengwalo leo la ngwalelwa Bajuda ka moka, gomme la ngwalollwa la romelwa dileteng ka moka tše 127 tša mmušo wa Persia. Lona le be le re Bajuda ba be le khutšo le polokego, 31gomme le laya bona le ditlogolo tša bona gore ba hlomphe matšatši a Purime ka nako ye e swanetšego, go no swana le ge pele ba be ba ipeetše melao ya go itima dijo le ya dinako tša mahloko. Seo se ile sa laelwa ke Mordekai le Mohumagadi Estere ka babedi. 32Taelo ye ya Estere yeo e bego e tiišetša melao ya Purime e ile ya ngwalwa ka pukung.


text:
51O nagane pele o bolela, gomme o se potlakele go tshepiša Modimo. Yena o kua legodimong, kganthe wena o mo lefaseng; ka gona, o se ke wa bolela go feta ka mo o swanetšego. 2Ge o balabala kudu o tla lora ditoro tše mpe, le ge o bolela kudu o tla no fela o bolela tša botlaela. 3Ka gona, ge o enetše Modimo keno, o hlaganele go e phetha, gobane yena ga a kgahlwe ke mašilo. Wena o phethe se o ikannego ka sona. 4
Go kaone gore o se ikane go na le gore o re go ikana o se phethe keno ya gago. 5O se ke wa dirišwa ke dipolelo tša gago sebe, mo o ka bago wa tla wa botša motseta wa Modimo gore ga se wa dira ka boomo. O reng o dira gore Modimo a go galefele, a fediše tše o di dirilego? 6Go lora kudu ga go hole selo, gomme go bolediša motho kudu.5:6 “Go lora ... kudu.” Seheberu ga se kwagale gabotse. Wena sa gago a e be go boifa Modimo.
7Ge o ka bona badiidi ba gateletšwe ebile ba hlokišwa toka le ditshwanelo mo nageng ya geno, o se makale, gobane mohlankedi yo mongwe le yo mongwe o emelelwa ke mookamedi wa gagwe, gomme ka babedi ga bona ba emelelwa ke bahlankedi ba ba ba okametšego.
8Se se holago naga kudu ke ge kgoši ya gona e rata temo.5:8 Ka Seheberu temana ye ga e kwagale gabotse.
9Motho yo a ratago tšhelete o dula a e galala; yo a ratago lehumo ga a ke a ipshina ka lona. Seo le sona ke lefeela. 10Yo a atelwago ke lehumo o atelwa le ke baji ba lona. Ga le mo hole ka selo, ge e se go le boga. 11Mošomi o robala boroko, le ge a eja ka bosese, goba a khora. Mohumi yena o ja go feta tekanyo mo e lego gore o šitwa ke go robala.
12Go na le taba ya go kweša bohloko kudu ye ke e bonago mo lefaseng: Motho o ikgobokeletša lehumo, mme le tle le mo tlišetše masetlapelo; 13a le lobe ka madimabe. A re go tswala morwa a hloke se a ka mo šadišetšago sona. 14Bjalo ka ge a tswetšwe a le fela, o tla tloga a le fela. Le ge a katane bjang le bjang, ga go se a ka tlogago le sona. 15
Pes. 49:17
1 Tim. 6:7
Se sengwe sa go kweša bohloko kudu ke ge motho a tloga ka mokgwa wola a tlilego ka wona. Go katana go mo thušitše eng? E dio ba go phuthela phefo ka kobo. 16Godimo ga moo bophelo bja gagwe o bo phetše bošuleng le mahlokong5:16 Diphetolelo tše dingwe tša kgale di re “bošuleng le mahlokong” Seheberu se re “a eja bošuleng”. a mantši a balabala, a selekegile kudu.
17Ka gona nna ke fetša ka go re: Se se loketšego motho gape se mo lebanego ke go ja le go nwa le go ipshina ka tše a di katanetšego bophelong bjo bokopana bjo Modimo a mo filego bjona, ka ge go mo lebane. 18Ge Modimo a file motho mahumo le thoto mme a mo dumeletše go ipshina ka tšona, le go leboga tše a di filwego, le go ipshina ka tše a di katanetšego, tšeo ke mpho ye e tšwago go Modimo. 19Ka ge Modimo a mo phediša ka lethabo, a ka se hlwe a hlobaetšwa ke bokopana bja bophelo bjono.


text:
Tona ya Meetse le Kelelatšhila, Senzo Mchunu, o re projeke ya meetse ya Giyani e bile mahlabišadihlong go Kgoro ya gagwe gammogo le go mmušo. Se ke ka lebaka la gore go šomišitšwe mašeleng a go lekana R3.2 billione ao go sa bonwego gore e šomile bjang mme go nyakega gape R1 billione go netefatša gore go lokelwa diphaephe le go hlabolla Nandoni Water Treatment Works pele badudi b aka humana meetse.
BADUDI BA GIYANI BA TLO HUMANA MEETSE
Projeke ye e thakgotšwe ke Mopresidente wa maloba, Jacob Zuma, ka 2014 mme ya phuhlama ka 2018 ka morago ga dingongorego tša bomenetša. Tona Mchunu o feditše beke a lekola lefelo le. O re mokgwa o mokaone wa go lokela diphaephe go tšwa Nandoni go ya go letamo la Nsami o ile wa thongwa gore projeke ye e kgone go tšwela pele. Se ke ka morago ga gore projeke ye e diege nako e telele efela ka se sebaka e tla go 77.4% gore e fele.
O re gabjale o kgotsofetše ka ge projeke ye e tlo abela badudi meetse. "Se se a thabiša go feta ka moo seemo se bego se le ka gona mengwaga ya go feta ka gore go be go se na tshepo. Re ikemišeditše go netefatša gore projeke ye e abela badudi ba Giyani meetse le gore meetse a ba fihlele ka malapeng a bona," gwa realo Mchunu.
Projeke ye e letetšwe go fela ka kgwedi ya Lewedi (Setemere) mme e tlo hola metse ye 55 le badudi ba go feta 240 000.
"Re netefaletša badudi gore projeke ye e tlo fela ka Lewedi mme batho ba tlo hwetša meetse. Go bohlokwa go netefatša gore batho ba hwetša meetse ka malapeng a bona," a realo.
Mchunu o be a farafarilwe ke matsogo a gagwe, David Mahlobo le Dikeledi Magadzi.


text:
321“Legodimo, ntlhwaele tsebe ke bolele,
lefase, theetša se ke se bolelago.
2Thuto ya ka e tla sarasara bjalo ka pula,
polelo ya ka ya ikala fase boka phoka.
Mantšu a ka a tla na bjalo ka pula mabjanyeng a mananana,
bjalo ka pula ya modupi dimeleng tše boletiana.
3Ke tla reta leina la Morena.
A setšhaba sa gagwe se mo godiše.
4“Morena ke molwedi wa lena yo maatla;
se a se dirago ke se se phethegilego,
ditsela tšohle tša gagwe di lokile;
Modimo wa lena o a botega,
ga a dire tše mpe;
o dira tše di lokilego le gona di lebanego.
5Eupša lena ga le mmotegele,
ga le a swanela go ba setšhaba sa gagwe;32:5 Mohlomongwe go swanetše go balwa “Eupša lena ... setšhaba sa gagwe” Seheberu ga se kwagale gabotse.
le setšhaba se sebe sa baradia.
6Na ye ke yona tsela ye le swanetšego
go swara Morena ka yona,
lena setšhaba sa ditlatla,
sa go hloka kgopolo?
Na ga se Tatagolena, Mmopi wa lena,
yo a le dirilego setšhaba?
7“Gopolang tša bogologolo,
mehleng kgalekgale;
botšišang botatagolena ba le botše tše di diregilego;
botšišang bakgalabje ba le anegele tša botala.
8
Yogodimodimo o abetše ditšhaba dinaga tša tšona;
o arogantše merafe,
o beetše ditšhaba mellwane.
Setšhaba se sengwe le se sengwe
o se abetše morongwamohlokomedi,32:8 Mohlomongwe go swanetše go balwa “morongwamohlokomedi” Seheberu ga se kwagale gabotse.
9ditlogolo tša Jakobo tšona a di kgetha ya ba setšhaba sa gagwe.
10“O ba hweditše ba tlaruma le lešoka,
leganata la go hloka bophelo,
la go tšutla madimo.
A ba šireletša, a ba hlokomela,
a ba leta ka mo motho a letago ngwana yo e lego mmamoratwe.
11Bjalo ka ntšhu ge e rutantšha matswianyana a yona go fofa,
e akalela ka godimo ga ona,
ya a kuka ka polokego
ka mafego a yona a phurologilego,
Morena o hlokometše Baisraele.
12Morena o hlahlile setšhaba sa gagwe a nnoši,
a sa thušwe ke modimo o šele.
13“O ba dirile gore ba buše dinaga tša meboto,
mme ba je se se metšego mašemong.
O ba fepile ka mamapo a ka gare ga marako,
a mediša mehlware ya bona
mengeng ya maswika a mathata.
14O ba file dithatha tša dikgomo
le maswi a dihuswane;
ba be ba na le dinku le dipudi
le dikgomo tše kaonekaone,
le mabele a mabotsebotse,
le beine ye e di phalago ka moka.
15“Setšhaba sa Morena sa re go huma
sa mo tšhela dithole;
ba akola ba nona,
ya ba dimphosonono.
Ba lahla Modimo, Mmopi wa bona,
ba nyatša Mophološi wa bona yo maatla.
16Go khunamela medimo e šele ga bona
gwa tsebafiša Morena;
makgapha a ba a dirago a mo seleka,
17
Ba direla meoya ye mebe dihlabelo,
ba se di direle Modimo,
ba di direla medimo ye mefsa ye Baisraele ba bego ba sa e tsebe,
medimo ye borakgolokhukhu ba bona
ba sego ba ka ba e boifa.
18Ba lebala Modimo wa bona,
yena Mophološi wa bona yo maatla,
yena Motswadi wa bona.
19“Ge Morena a di bona,
a befelwa,
mme a lahla barwa le barwedi ba gagwe.
20A re: ‘Nka se sa ba thuša;
ke gona ke tlago bona se se tlago ba hlagela,
sona setšhaba se sebe seo sa go se mpotegele.
21
Bar. 10:19
Ka medimo ya bona ya diswantšho ba ntlhohlile,
ba nthumola ka dilo tšeo tša bona ba rego ke medimo,
dilo tše gabotsebotse e sego medimo.
Ka gona, ka setšhaba se bona ba rego ga se setšhaba
nna ke tla ba hlohla;
ke tla ba rumola ka setšhaba sa ditlatla.
22Pefelo ya ka e tla lauma bjalo ka mollo,
mme ya tšhuma tšohle lefaseng.
E tla ba ya fihla lefaseng la ka fase,32:22 “lefaseng la ka fase” Se se šupa bodulabahu.
mme ya tšhuma medu ya dithaba.
23“ ‘Ke tla ba tlišetša dikotsi tše di sa felego,
ka ba lwantšha ka mesebe ya ka yohle.
24Ba tla hwa ka tlala le malwetši a letadi;
ba tla hwa ba bolawa ke malwetši a mašorošoro.
Ke tla ba romela dibata gore di ba hlasele,
le dinoga tša mpholo gore di ba lome.
25Mekgotheng ba tla bolawa ke manaba,
ka mengwakong ba aparelwa ke poifo.
Masogana le dikgarebe ba tla bolawa;
masea le bakgalabje le bona ba ka se šale.
26Ke be ke re nka ba feleletša sa ruri,
gore ba se sa gopolwa ke motho,
27eupša ke be nka se lese manaba a bona
a itheta a re a fentše setšhaba sa ka,
mola e le nna ka bonna ke ba fentšego.’
28“Baisraele ke setšhaba se se hlokago tlhaologanyo,
ga ba na le kwešišo le gannyane.
29Ba šitwa ke go bona
gore ke ka lebaka lang ba fentšwe,
ga ba kwešiše seo se hlagilego.
30Ke ka lebaka lang ba sekete ba fentšwe ke o tee,
mme ba dikete tše lesome ba tšhabile ba babedi fela?
Morena Modimo wa bona o be a ba tlogetše;
Modimo wa bona yo maatla
o be a ba gafetše manabeng a bona.
31Manaba a bona a tseba
gore medimo ya bona e a fokola,
ga se ye maatla bjalo ka Modimo wa Baisraele.
32Manaba a bona ke a kgopo bjalo ka badudi ba Sodoma le ba Gomora.
Merara ya bona e enywa diterebe tše di galakago tša mpholo,
33beine ya bona ke mpholo wa dinoga.
34“Morena o gopola tšeo
manaba a bona a di dirilego;
o emetše fela nako ye botse ya go ba otla.
35
Bah. 10:30
Morena o tla itefeletša a otla manaba ao;
nako e tla tla ya gore ba we;
letšatši la go phuhlama ga bona le kgauswi;
tše di tlago ba wela di a akgofa.
36
Morena o tla hlakodiša setšhaba sa gagwe
ge a bona gore se feletšwe ke maatla.
O tla šokela bao ba mo hlankelago
ge a bona gore ka moka ga bona ba fentšwe.
37Ke gona Morena a tlago botšiša
setšhaba sa gagwe a re:
‘A medimo ye maatla
yela le bego le e botile e kae?
38Le e fepile ka makhura a dihlabelo tša lena,
la e noša dikabelo tša lena tša dino.
A e tle e le thuše bjale;
a e tle e le šireletše.
39“ ‘Bjale bonang, nna ke nnoši ke Modimo;
ga go modimo yo mongwe ka ntle le nna.
Ke a bolaya, ebile ke a phediša,
ke a gobatša, ka ba ka fodiša,
mme ga go yo a ka kgonago
go nthibela go se ke se dirago.
40Ke emiša letsogo ka ena ke le Modimo yo a phelago go ya go ile,
41gore ke tla lootša tšhoša ya ka
ye e bekenyago,
ka dira gore manaba a otlwe.
Ke tla itefeletša go ona,
ka otla bona bao ba ntlhoilego.
42Mesebe ya ka e tla rotha madi a bona,
le tšhoša ya ka ya ja bohle
bao ba lwago le nna.
Nka se šadiše le o tee wa manaba a ka;
le tšona dikgobadi
le bao ba thopilwego
ba tla hwa.’
43
Kut. 19:2
“Lena ditšhaba, retang setšhaba sa Morena –
o lefeletša madi a bahlanka ba gagwe.
O itefeletša manabeng a gagwe
mme a lebalela setšhaba sa gagwe
le naga ya gagwe dibe tša bona.”
44Moshe le Joshua, morwa wa Nunu, ba ile ba opelela kopelo ye godimo gore setšhaba sa Israele se e kwe.
45Ge Moshe a feditše go botša setšhaba ditaba tše ka moka, 46o ile a re: “Le hlokomeleng gore le phethe melao ye ka moka ye ke le filego yona lehono. Le e ruteng bana ba lena, gore le bona ba tle ba botegele melao yeo ka moka ba e phethe. 47Melao ye ga se ya lefeela; ke yona bophelo bja lena. Le e phethe mme le tla phela nako ye telele nageng yela ya mošola wa Jordane ye le batametšego go e thopa.”
48
Doit. 3:23-27
Ka lona letšatši leo Morena a re go Moshe: 49“Yaa dithabeng tša Abarime, nageng ya Moaba, go lebana le motse wa Jeriko; o namele thaba ya Nebo mme o bogele naga ya Kanana yeo ke lego kgauswi le go e fa setšhaba sa Israele. 50O tla hlokafalela thabeng yeo wa ikela go borakgolokhukhu ba gago bjalo ka ge morwarrago Arone a hlokafaletše thabeng ya Hore, 51ka gobane bobedi bja lena ga se la mpotegela pele ga Baisraele. Ge le be le le kua meetseng a Meriba, kgauswi le motse wa Kadeshe lešokeng la Tsine, ga se la ntlhompha pele ga setšhaba. 52O tla bona naga yeo o se kgole le yona, eupša o ka se tsene moo nageng yeo ke e fago setšhaba sa Israele.”


text:
131“Moprofeta goba mohlatholledi wa ditoro a ka le tshephiša mohlolo goba semaka, 2gore a le aroše le khunamele medimo ye le sego la ka la e khunamela, le e direle. Le ge seo a le tshephišago sona se ka direga, 3le se ke la mo šetša. Morena Modimo wa lena o šomiša yena go le leka, go bona ge eba le rata Morena ka dipelo tša lena ka moka le ka moya wa lena ka moka. 4Le lateleng Morena mme le mmoifeng. Le mo theetšeng gomme le phetheng ditaelo tša gagwe; le mo direleng mme le mmotegeleng. 5Moprofeta goba mohlatholledi wa ditoro yo a le botšago gore le tsogele Morena maatla, Morena yo a le phološitšego Egepeta moo le bego le le makgoba, yena le mmolaye. Motho wa mohuta woo ke yo mobe, gomme o leka go le aroša bophelong bjo Morena Modimo wa lena a le laetšego gore le bo phele. O swanetše go bolawa, gore le ikhutše bobe bjo.
6“Ge morwarrago wa setsiba goba wa letswele, goba morwago, goba morwediago, goba mosadi wa gago, yena moratiwa wa gago, goba mogwerago wa go wa le go tsoga a ka go hlohleletša ka sephiring gore o khunamele medimo ye mengwe ye wena le borakgolokhukhu ba gago le se la kago la e khunamela, 7medimo ya ditšhaba tše di dulago kgauswi le lena, goba ya tše di dulago kgole le lena, 8o se ke wa dumela goba wa mo theetša. O se ke wa mo gaugela goba wa mo kwela bohloko, le gona o se ke wa mo šireletša. 9O mmolaye tho. O be wa pele go mmolaya ka maswika, mme ba bangwe le bona ba mmolaye ka maswika. 10Le mo kgatleng ka maswika go fihlela a ehwa. O lekile go le aroša go Morena Modimo wa lena yo a le phološitšego Egepeta moo le bego le le makgoba. 11Ke moo Baisraele ka moka ba tlago di kwa, ba boifa, mme gwa se sa ba le yo a dirago taba ye mpe ya mohuta woo.
12“Ge le ka re le dutše metseng ye Morena Modimo wa lena a le fago yona, la kwa 13gore dihwirihwiri tše dingwe tša go tšwa setšhabeng sa lena di arošitše batho ba motse wa gabobona gore ba khunamele medimo ye le sego la ka la e khunamela, 14le nyakišišeng gabotsebotse, gomme ge e le gore ke therešo gore bokgopo bjoo bo diregile, 15gona le bolayeng batho ka moka motseng woo gotee le dikgomo tša bona ka moka. Le senyetšeng motse woo sa ruri. 16Le kgobokanyeng lebaleng la motse dithoto ka moka tša batho ba ba dulago moo. Gomme le tšhume motse le tšohle tše di lego go wona e le kabelo ya Morena Modimo wa lena. Motse o swanetše go tlogelwa e le marope go ya go ile, mme o se ke wa tsoga o tsošološitšwe. 17Le se ke la ipolokela selo sefe le sefe se se gafetšwego go senywa, gore Morena a se hlwe a le galefetše o šoro, eupša a le gaugele. O tla le kwela bohloko mme a le atiša, ka moo a enetšego borakgolokhukhu ba lena, 18ge le ka phetha ditaelo tša gagwe ka moka tše ke le fago tšona lehono, mme la dira se a se nyakago.”


text:
31Morena o re: “Mehleng yeo ke tla atla batho ba Juda le ba Jerusalema gape. 2Ke tla kgoboketša ditšhaba tšohle Moeding wa Tsheko, moo ke tlago ba sekišetša tše ba di dirilego setšhaba sa ka. Ba šwalalanyeditše Baisraele baditšhabeng, mme naga ya ka, Israele, ba e arolelana. 3Ba arolelane setšhaba sa ka ka matengwa, ba ithekela digwebakathobalo ka bašemane, beine ye ba e nwago ba e reka ka banenyana.
4
Sak. 9:1-4
Mat. 11:21-22
Luk. 10:13-14
Jer. 47:1-7
Hes. 25:15-17
Amose 1:6-8
Sof. 2:4-7
Sak. 9:5-7
“Lena ba Tirose le lena ba Sidone, gotee le lena bohle ba dilete tša Filistia, le nnyakang? Kgane le leka go itefeletša ka se sengwe go nna? Ge eba go bjalo, tše le ntirilego tšona le nna ke tla itefeletša ka tšona go lena ka potlako. 5Le nkamogile silibera ya ka le gauta ya ka, la ba la thothela mahumo a ka a mantši ka ditempeleng tša gabolena. 6Le išitše batho ba Juda le ba Jerusalema kgole le ga gabobona la ba rekišetša Bagerike. 7Bjale ke ya go ba ntšha mafelong ao le ba rekišeditšego go ona. Le lena ke tla le dira tše le ba dirilego tšona. 8Ke tla dira gore barwa le barwedi ba lena ba rekišetšwe batho ba Juda; bona ba tla ba rekišetša Basheba, setšhaba se se dulago kgole. Ke realo, nna, Morena.
9“Begelang ditšhaba le re:
“ ‘Itlhameleng ntwa, le rapeng bagale;
rapang bahlabani bohle le tšweng dira!
10
Mika 4:3
Kgatlang megoma le e direng ditšhoša,
ditsedi le di direng marumo.
Le dikoka di lebanwe ke go lwa.
11Itlhaganeleng3:11 Mohlomongwe go swanetše go balwa “Itlhaganeleng” Seheberu se re “Thušang”. le tleng,
lena ditšhaba tše di bapanego,
le kgobokaneng ka moeding.’ ”
Morena,
romela bagale ba gago lefaseng,
ba ba hlasele.
12“Ditšhaba a di itokiše,
di tle Moeding wa Tsheko.
Moo ke mo ke yago go dula gona,
nna, Morena,
ka sekiša ditšhaba tše di bapilego le lena.
13
19:15
Ke tše kgopokgopo;
di ripeng boka mabele a budule.
Etlang le di pitleng go etša diterebe ge di pitlwa ka maoto bopitlelong bjo bo falalago beine.”
14Mašabašaba a kgobokane ka Moeding wa Tsheko,
ka gobane tšatši la go tla ga Morena le kgauswi,
le tla tla gona ka moo Moeding.
15Letšatši le ngwedi di a fifala,
le dinaledi ga di sa taga.
16
Morena o bopa thabeng ya Sione;
lentšu la gagwe le porotla Jerusalema,
gwa šikinyega lefase le leratadima.
Fela go setšhaba sa gagwe yena ke botšhabelo,
ke sebo sa bona Baisraele.
17“Ke mo lena, Baisraele,
le tlago tseba
gore ke nna Morena Modimo wa lena.
Ke dula Sione, thabeng ya ka ye kgethwa;
Jerusalema e tla ba motse wo mokgethwa;
bašele ba ka se sa o hlasela.
18“Mehleng yeo dithaba di tla khupetšwa ke merara ye e entšwego;
diruiwa tša go fula mebotong di tla šiša;
dinokana tšohle tša Juda di tla ela.
Tempeleng ya Morena go tla runya mothopo,
wa elela Moeding wa Megohlo.
19“Egepeta e tla fetoga leganata,
Edomo e tla ba lešoka,
gobane di hlasetše naga ya Juda,
tša bolaya badudi ba yona ba se na molato.
20-21“Ke tla lefeletša3:20-21 Diphetolelo tše dingwe tša kgale di re “Ke tla lefeletša” Seheberu se re “Nka se ba bone molato”. ba ba bolailwego.
Ba ba nago le molato nka se ba babalele.
Eupša nageng ya Juda go tla dulelwa ruri,
Jerusalema le gona go tla dulwa go ya go ile.
Nna, Morena, ke tla dula thabeng ya Sione.”


text:
151
Balekgetho le badiradibe ka moka ba be ba hlwa ba etla go Jesu gore ba mo kwe. 2Gomme Bafarisei le boramangwalo ba tsoša tshele ba re: “Moisa yo o amogela badiradibe, ebile o ja nabo!” 3Ke moka Jesu a ba swantšhetša ka go re:
4“Ga ke re ge o ka re o na le dinku tše lekgolo, wa timelelwa ke e tee ya tšona, o tlogela tšela tše masome a senyane a metšo ye senyane madišong, wa yo nyaka yela e timetšego go fihlela o e hwetša? 5Etse ge o e hweditše o e atha magetleng o thabile. 6Ge o fihla gae o bitša bagwera ba gago le baagišani wa re: ‘Thabang le nna, ka gobane ke bone nku ya ka ye e bego e timetše!’ 7Ke a le botša, ka wona mokgwa wo mobjalo kua legodimong modiradibe o tee yo a sokologago dibeng tša gagwe o tla thabelwa go feta batho ba masome a senyane le metšo ye senyane ba go loka ba ba sa hlokego go sokologa.”
8“Ga ke re ge mosadi a ka re a na le dipapetlana tše lesome tša silibera, a timelelwa ke e tee ya tšona, o thumaša lebone a fiela ntlo ya gagwe, a e nyakišiša go fihlela a e bona? 9Gomme ge a e bone, o bitša bagwera ba gagwe le baagišani a re: ‘Thabang le nna, ka gobane ke bone papetlana ya ka ye e bego e timetše!’ 10Ka wona mokgwa wo mobjalo ke le botša gore kua legodimong barongwa ba Modimo ba thabela modiradibe o tee yo a sokologago.”
11Jesu a tšwela pele a re: “Go kile gwa ba le motho yo mongwe a na le barwa ba babedi. 12Yo monyenyane a re go yena: ‘Tate, mphe kabelo ye e ntebanego ya lefa la gago.’ Ke moka monna yola a abaganyetša barwa ba gagwe ka babedi lefa. 13Ge go fetile matšatši a se makae morwagwe yo monyenyane a rekiša kabelo yohle ya gagwe, gomme a tloga. A ya nageng ya kgole moo a fihlilego a senya tšhelete ya gagwe ka bohlaswa, 14a e fetša taa. Ke ge naga yeo e welwa ke tlala ye kgolo, mme a thoma go hloka. 15A ba a yo šomela yo mongwe wa badudi ba naga yeo, gomme yena a mo roma go yo diša dikolobe tša gagwe kua merakeng. 16A duma go intšha tlala ka matlakala a photla a a lewago ke dikolobe, fela le ona gwa se be le yo a mo fago ona. 17Mafelelong a rarologelwa mme a re: ‘Etse bathwalwa ba tate ke ba bantši, fela tša go ja di a ba patla, mme nna šemo, ke hwa ka tlala. 18Ke tla tloga ka ya go tate ka fihla ka re go yena: Tate, ke fošeditše Modimo le wena. 19Ga ke sa swanelwa ke go bitšwa morwago; hle, ntshware bjalo ka yo mongwe wa bathwalwa ba gago.’ 20Ke moka a tloga a boela go tatagwe.
“O rile a sa le kgole tatagwe a mmona; a mo hlomogela pelo, a mo kitimela, a mo gokarela, a mo atla. 21Morwagwe a re go yena: ‘Tate, ke fošeditše Modimo le wena. Ga ke sa swanelwa ke go bitšwa morwago.’ 22Tatagwe a bitša bahlanka ba gagwe a re: ‘Itlhaganeleng, le tliše kobo ye botsebotse le mo apeše. Le mo apeše le palamonwana le dieta. 23Le nape le yo tšea namane ye e nonnego le e hlabe, gomme re ketekeng! 24Gobane yo morwa wa ka o be a hwile, eupša bjale šo o a phela; o be a timetše, eupša šo o hweditšwe.’ Ke moka ba thoma go keteka.
25“Morwagwe yo mogolo o be a sa ile mašemong. E rile ge a boa a le kgauswi le ka gae, a kwa go opelwa, go binwa. 26Ke ge a bitša yo mongwe wa bahlanka a mmotšiša a re: ‘Go diregang?’ 27Mohlanka yoo a mo fetola a re: ‘Gape morathoago o boile, gomme tatago o hlabile namane yela ya go nona ka ge a mmone a sa phela gabotse.’
28“Morwa yo mogolo a befelwa kudu mo a ilego a ba a gana le go tsena ka gae. Tatagwe a ba a tšwa a yo mo rapela gore a tsene. 29Yena a re go tatagwe: ‘Bona, nna ke go šometše mengwagangwaga bjalo ka lekgoba; ga se ka ka ka nyatša taelo ya gago; fela ga se wa ka wa mpha le ge e le putšane gore ke ithabiše le bagwera ba ka. 30Eupša bjale ge yo morwago a etla a meditše lefa lela la gago le digwebakathobalo, o mo hlabela namane ye e nonnego.’ 31Tatagwe a mo fetola a re: ‘Ngwanaka, wena o na le nna ka mehla, gomme sengwe le sengwe se ke nago le sona ke sa gago. 32Go lebane ge re keteka, ka gobane yo ngwaneno o be a hwile, gomme bjale o a phela; o be a timetše, gomme bjalo o hweditšwe.’ ”


text:
Maguru o abela diphoofolo maoto
Dikeledi Queen Shai
Wiehan de Jager
Kgalekgale diphoofolo di be di se na maoto. Di be di gogoba fase.
Ke batho fela bao ba bego ba na le maoto ka lebaka la go re Maguru o be a ba file maoto.
Ka letšatši le lengwe Maguru o ile a tšea sephetho sa go fa phoofolo ye nngwe le ye nngwe maoto. O ile a sepela go dikologa motse a dira tsebišo yeo ka segodišalentšu. O be a rata go re phoofolo ye nngwe le ye nngwe e sepele bjalo ka motho.
Diphoofolo di ile tša thaba kudu ge di ekwa go re di tlilo fiwa maoto. Phoofolo ye nngwe le ye nngwe e be e rata go ba le maoto gore e kgone go sepela le go kitima. Di ile tša opela, di pokapoketša mesela le go phuphusela ka mafofa a tšona.
Diphoofolo di ile tša kgobokana go ahlaahla ka mokgwa woo di itemogelago bohloko bja go gogoba. Di be di ngwapšwa dimpa ke mobu mo fase. Maoto a tla di thuša gape le go ema tša kgona go bona kgole go swana le batho.
Ge letšatši le fihlile, diphoofolo tše ntši di ile tša gogoba di lebile lapeng la Maguru go yo ikhweletša maoto. Dithutlwa, ditau, ditlou, mebutla, dikwena le dinonyana di ile tša ema mothalading tša letela go fiwa maoto.
Phoofolo ye nngwe le ye nngwe e ile ya fiwa maoto a mane. Dinonyana tšona di ile tša fiwa maoto a mabedi a mabedi.
Morago ga go fiwa maoto, diphofolo di ile tša se sa swana le pele. Tše dingwe di ile tša bina ka lethabo. Tše dingwe di be di swere bothata bja go ithuta go sepela ka maoto, di bile di wela fase.
Di ile tša sepela go dikologa le motse di tšama di kgantšhetša batho maoto a tšona. Diphoofolo ka moka di ile tša goelela tša re, "Re ka se sa gogoba gape."
Phoofolo ya mafelelo mothalading wa go fiwa maoto e be e le Legokolodi. Maguru o ile a botšiša a re, "Na go na le yo mongwe ka morago ga gago?" "Aowa, ke nna wa mafelelo," Legokolodi la araba ka go realo.
Maguru a nagana, "Ge e le go re ga go na yo mongwe, nna ke tla dira eng ka maoto ao a šetšego?" Maguru o ile a fa Legokolodi maoto ka moka ao a šetšego.
Legokolodi le ile la sepela le thabile kudu ka ge le filwe maoto a mantši. "Ke tla kgona go sepela ka lebelo go feta diphoofolo tše dingwe," la nagana bjalo.
Ge Legokolodi le se no tloga, noga ya fihla ka lapeng la Maguru. "Maguru, ke kgopela gore o mphe maoto le nna," Noga ya kgopela ka tsela yeo.
"Ke file diphoofolo maoto ka moka. Na wena o be o le kae?" Maguru a botšiša. "Ke be ke gateletšwe ke boroko," Noga ya fetola.
Maguru o ile a lebelela ka ntlong go bona ge eba go na le maoto ao a šetšego. Efela ga se a hwetša selo.
Maguru o ile a tšwela ka ntle a re, "Ke maswabi, Noga, maoto a fedile." Noga e ile ya swanelwa ke go gogoba e boela morago e se na maoto. Go tloga lona letšatši leo, Noga, e ile ya se sa robala kudu. Le lehono Noga e sa letetše sebaka se se latelago sa go hwetša maoto.
You are free to download, copy, translate or adapt this story and use the illustrations as long as you attribute in the following way:
Maguru o abela diphoofolo maoto
Author - Mutugi Kamundi
Translation - Dikeledi Queen Shai
Illustration - Wiehan de Jager
Language - Sepedi
Level - First paragraphs
© African Storybook Initiative 2015
Creative Commons: Attribution 4.0
Source www.africanstorybook.org


text:
51Dihlabelo tša tshwarelo ya dibe di nyakega melatong ye e latelago.
Ge motho a biditšwe phatlalatša go tlo ba hlatse kgorong ya tsheko gomme a se ke a bolela se a se bonego goba a se kwelego, o na le molato.
2Ge motho a ka kgwatha selo se se tšhilafetšego a se a ikemišetša, se se bjalo ka phoofolo goba segagabi se se hwilego, o tšhilafetše mme o na le molato ge a seno bona se a se dirilego.
3Ge motho a ka kgwatha selo se se tšhilafetšego sa go tšwa mothong a se a ikemišetša, e ka ba eng goba eng, o na le molato ge a seno bona se a se dirilego.
4Ge motho a ka ena a se a nagana gabotse go dira selo, e ka ba se sebotse goba se sebe, o na le molato ge a seno bona se a se dirilego.
5Ge motho a ne molato, o swanetše go ipolela sebe seo, 6gomme a tlišetše Morena kwanyana ya tshadi goba pudi ya tshadi e be selefa sa molato wa sebe seo sa gagwe. Moprista a boelanye motho yoo le Morena ka sehlabelo se, ka ge a be a dirile sebe.
7Ge motho a se na le kwanyana goba putšane, a tlišetše Morena mekuru ye mebedi goba maeba a mabedi e be selefa sa sebe sa gagwe; le lengwe e be sehlabelo sa tshwarelo ya dibe, mme le lengwe e be sehlabelo sa go tšhungwa ka moka. 8A a tliše go moprista yo a swanetšego go dira sehlabelo sa tshwarelo ya dibe ka nonyana ya pele. A le phetle molala a sa le kgaole hlogo, 9gomme a fokele madi a mangwe a lona ka thoko ya aletare. Madi ao a šetšego a gamolelwe thitong ya aletare. Se ke sehlabelo sa tshwarelo ya dibe. 10Ka morago a dire sehlabelo sa go tšhungwa ka moka ka nonyana ya bobedi, go ya ka molao. Ka tsela ye moprista a boelanye motho yoo le Morena ka ge a be a dirile sebe, gomme o tla lebalelwa.
11Ge motho a se ne mekuru ye mebedi goba maeba a mabedi, a tliše bupi bja kilokramo e tee e le kabelo ya go tloša dibe. A se ke a bo tšhela makhura a mohlware goba seorelo, ka gobane ke kabelo ya tshwarelo ya dibe. 12A bo tliše go moprista yo a swanetšego go ntšha legoswi la bjona go laetša gore ka moka ga bjona bo abetšwe Morena. Bupi bjoo bja legoswi a bo tšhume aletareng e le kabelo. Ke kabelo ya tshwarelo ya dibe. 13Ka tsela ye moprista a boelanye motho yoo le Morena ka ge a be a dirile dibe tšeo ka moka, gomme motho yoo o tla lebalelwa. Bupi bjo bo šetšego ke bja moprista, go ya ka molao wa kabelo ya bupi.
14Morena o file Moshe melawana ye. 15Ge motho a ka tshela molao a dira sebe a se a ikemišetša ka go se tšhele metšhelo ye mekgethwa ya Morena, a tliše kgapa goba phooko ye e se nago bosodi e le selefa sa gagwe go Morena. Theko ya yona e bewe ka dipapetlana tša silibera ye e etšwego go ya ka boima bja papetlana ya silibera ya ka Felo mo Gokgethwa. 16O tlemegile go tšhela metšhelo ye a šitilwego ke go e tšhela, gomme godimo ga moo a lefe le karolo ya bohlano ya yona. A e fe moprista, gomme ka go hlaba sehuswane seo e le sehlabelo sa tshwarelo ya dibe, moprista a boelanye motho yoo le Morena, gomme o tla lebalelwa.
17Ge motho a ka dira sebe a se a ikemišetša ka go dira se se iletšwago ke Morena, o tla ba le molato, mme o swanetše go lefa molato woo. 18A tliše kgapa goba phooko ye e se nago bosodi go moprista e le kabelo ya tefelo ya dibe. Theko ya yona e bewe ka dipapetlana tša silibera ye e etšwego go ya ka boima bja papetlana ya silibera ya ka Felo mo Gokgethwa. Ka go dira sehlabelo ka sehuswane seo, moprista a boelanye motho yoo le Morena ka ge a be a dirile sebe, gomme o tla lebalelwa. 19Ke sehlabelo sa tefelo ya dibe se motho yoo a swanetšego go se dira ka ge a senyeditše Morena.
20
Morena o file Moshe melawana ye. 21Ge motho a senyeditše Morena ka go latola gore Moisraelekayena o kile a mo neela selo gore a mo lotele sona, goba ka go mo utswetša, goba ka go mo amoga selo, 22goba ka go bolela maaka ka selo se se timetšego mme a ena gore ga se a se thwala, goba a ena ka maaka ka sebe se a se dirilego, go swanetše go dirwa sehlabelo. 23-24Ge motho a dirile sebe se sebjalo, a lefe seo a se hweditšego ka bomenetša bja mohuta woo. Ka letšatši leo a bonwego molato ka lona, o swanetše go lefa mong wa selo ka botlalo; godimo ga moo a be a mo lefe le karolo ya bohlano ya sona. 25A tliše kgapa goba phooko ye e se nago bosodi go moprista e le sehlabelo sa tefo go Morena. Theko ya yona e bewe ka dipapetlana tša silibera ye e etšwego go ya ka boima bja papetlana ya silibera ya ka Felo mo Gokgethwa. 26Ka sehlabelo se moprista a boelanye motho yoo le Morena ka ge a be a dirile sebe, gomme o tla lebalelwa.


text:
Bona o ithlobogile boka mpša ya tswetši ,
Bona o ikgonere ,
nne le tshela go wena di ya swana .
Orile o sale yo monanana, waephethola komang-kanna ,
jwalo ka Thomase wanyaka go iponela .
Kerile hlwaya tsebe wampotša ge ke sa tsebe ,
Kerile ge ke leka go go fahlolla
Wa mpotša ge nna ke nyetšwe ke sale sehlašana ,
Lehono o lefase lego meletše meno ,
Dilo bare ke mapiano di go file bana ,
Mola wena osale leseana bokamoso omo šile kae ngwanaka ?
Baphethile wabona mošomo masogana ,
Gomme o šupa nna ke menwana .
Itebelle ,ao sale wagago mong ,
Wabona ! lefase lego tetile ka baka la go rata tšhelete ,
megabaru le mogofe di go šile pepeneneng ,
Thaka e sese ekikiriša lengwalo meramatlou e libile unibeshiti wena ?
O duletšeng ngwanaka ?
Etebelle o inyake ,
O ile kae ngwanenyana ole wa maitshwaro le maitsego ,
Yola wa dipono le monagano wa lephefo ?
Ruri o hlokile tsebe


text:
Sepedi
1. Go bula lenaneo la gago ka mokgwa wo o bolokegilego
Pele o bula lenaneo la gago, go na le dilo tše dingwe tšeo di swanetšego go ba gona go lokiša lefelo la gago. Ge o fetša go lebelela kgatišo gomme o badile tšohle, tšea diteko tša dipotšišo, go lekola gore o a kwišiša naa. O ka kgona go bušeletša diteko go fihlela o di hwetša.
Ge o feditše diteko kamoka tše tharo, o tla hwetša lengwalo la bohlatse go tšwa go Smartstart. Ge o nale bothata, kgopela mohlahli wa gago go go thuša.
2. Magato a go šoma, ao a tlawalegilego, a lananeo la ECD nakong ya Covid -19
Go kgonthišiše gore lenaneo le sepedišwa ka mokgwa wa tshwanelo nakong ya Covid-19, mmušo o kgopela gore re dire dilo tše dirileng go fokotša go ata ga twatši ye. Pampiri ya Magato a go šoma, ao a tlawalegilego, e hlalosa gore ke eng seo se swanetšego go dirwa, le seo o swanetšego go se kwišiša. Ge o fetša go lebelela kgatišo gomme o badile tšohle, tšea diteko tša dipotšišo, go lekola gore o a kwišiša naa. O ka kgona go bušeletša diteko go fihlela o di hwetša. Ge o feditše diteko kamoka tše tharo, o tla hwetša lengwalo la bohlatse go tšwa go Smartstart. Re go lakaletša mahlatse le mahlogonolo!Ge o nale bothata, kgopela mohlahli wa gago go go thuša.
3. Go fetola lenaneo la gago gore lešomišane le nako ya Covid-19
Ka moka re swanetše gophela le go šoma go kgonthišiše gore re emiša go ata ga twatši ya Corona ebile re dule re bolokegile. Mananeo a ECD le ona a swanetše go fetola dilo tše dingwe tšeo di dirwago tšatši ka tšatši. Dithuto tše di go thuša gore o kgone go dira bjalo. Ge o fetša go lebelela kgatišo gomme o badile tšohle, tšea diteko tša dipotšišo, go lekola gore o a kwišiša naa. O ka kgona go bušeletša diteko go fihlela o di hwetša. Ge o feditše diteko kamoka tše tharo, o tla hwetša lengwalo la bohlatse go tšwa go Smartstart. Re go lakaletša mahlatse le mahlogonolo!Ge o nale bothata, kgopela mohlahli wa gago go go thuša.


text:
Nna Mojela Charles Mabusela ke belegetswe motseng wa Mamelodi ka di 25 January 1972. Ke ngwana wa bo seswai ka gae gare ga ba lesome ba ga ntate Makgato Albert le Tabea Mmamushi Mabusela.
Ke tsene skolo Pula-Difate Lower Primary School ka ya Šomišanang Higher Primary School ka feletsa Ribane-Laka High School. ke Šometše mekgatlo ye latelago; Grey Security, Omega Security, Kgotsofalang Projects le tše dingwe ka feletša ka Heaviest Security. Ke tlogetše lefase le ka di 20 July 2019 ka morago ga bolwetši bjo bokopana ke šia dikgaetšedi tše nne(4) le bo buti ba bane(4).
Ke bile ka šegofatšwa ka bana ba babedi e lego Kamogelo le Lehlogonolo. Le šaleng gabotse DITLOU le setšhaba ka moka go fihla rekopana gape
Ke sa le rata.


text:
MOHODI, HaManthata: Sekolo sa fase sa Rapoho mo Mohodi HaManthata ka ntle ga Mogwadi (Dendron) se gata ka mošito o tee le diphetogo tšeo di tlišitšwego ke theknolotši. Sekolo se se fetile maemong a go diriša letlapa la go ngwalwa ka tšhoko go ya go letlapa le lešweu la theknolotši la go diriša mohlagase. Letlapa leo le ngwalwa feela ka pene yeo e diretšwego lona.
THEKNOLOTŠI E KAONAFADITŠE MOKGWA WA GO RUTA
Hlogo ya sekolo, Mna TM Matsebane, o boletše gore go re ba tle ba fihlelele seo, ba thomile ka letlapa le tee le tee gomme e bile leeto le letelele leo le thomilego ka ngwaga wa 2018 ka kgwedi ya Manthole go fihla ba eba le a lesomepedi (12) ao a lekanego diphapoši tša bona tša mphato wa bone (4) go fihla ka mphato wa bošupa (7). Se sengwe gape ke gore morutiši o kgona go ruta le go hlahla diphapoši tše tharo ka nako e tee a diriša matlapa a theknolotši ao a kgonago go kopantšhwa gomme morutiši a bolela a le ka phapošing e tee eupša a kwagala ka gare ga diphapoši tše tharo (3) a diriša segodišamedumo go ya le ka thušo yeo ba e hwetšago go tšwa go bathušabarutiši bao ba tla bago ba beile barutwana mahlo,” a fetša ka go realo Matsebane.
“Ke bona matlapa a a theknolotši a kaonafaditše mokgwa wa go rutana le barutwana ba rena ka gobane leuba le la Covid-19 le dirile gore bana ba sekolo ba se tle sekolong ka mehla go ya le ka mokgwa woo go bego go dirwa ka gona pele ga ge re welwa ke Covid-19. Matlapa a a theknolotši a re thuša ka go ruta bana ka mošito o tee ntle le go tlogelana,” gwa realo morutišigadi NP Mashalane.
“Barutiši ba kgona go beakanya mešomo le ditlhahlobo tša barutwana ka nako. Ba kgona le go boloka mešongwana ya barutwana ka gare ga dikhompyutha tša bona ntle le go eta ba ngwala ba phumola ka diphapošing ka moka godimo ga matlapa a go ngwalwa ka tšhoko ka gobane seo se fetša nako e telele. Matlapa ao a theknolotši a fa barutiši nako e teletšana ya go ruta barutwana ba bona.” Mashalane a realo ge a tšwela pele.


text:
221-3“A lefele se a se utswitšego. Ge a se ne selo, a rekišwe e be lekgoba go lefa se a se utswitšego. Ge seruiwa se se utswitšwego – e ka ba kgomo goba pokolo goba nku – se ka hwetšwa diatleng tša gagwe se sa phela, a lefe se tee ka tše pedi.
“Ge lehodu le ka hwetšwa le thuba ntlo bošego mme la bolawa, yo a le bolailego ga a ne molato wa polao. Fela ge e le mosegare o na le molato wa polao.
4“Ge motho a ka re a fudiša diruiwa mo tšhemong goba serapeng sa merara a di lesa tša ja tšhemong ya yo mongwe,22:4 “Ge motho a ka re a fudiša ... tšhemong ya yo mongwe” goba “Ge motho a ka tšhuma tšhemo goba serapa sa merara mme a lesa mollo wa tšhuma tšhemo ya yo mongwe” mong wa tšona a lefe tshenyegelo ya yo mongwe yoo ka tše kaonekaone tša tšhemong ya gagwe goba tša ka serapeng sa gagwe sa merara.
5“Ge motho a ka re a goditše mollo tšhemong ya gagwe, mollo wa tšhuma hlaga wa tshelela tšhemong ya yo mongwe gomme wa tšhuma mabele lehlakeng, goba ao a kgobetšwego, goba wa tšhuma tšhemo, yoo a goditšego mollo a lefele tshenyegelo ka moka.
6“Ge motho a ka re a neetše yo mongwe tšhelete goba dilo tše dingwe tša mohola gore a mo lotele tšona, tša utswiwa ngwakong wa gagwe gomme lehodu la swarwa, a le lefe selo se tee ka tše pedi. 7Eupša ge lehodu le sa swarwe, motho yoo a bego a lotile tšeo tša mohola a tlišwe felo ga tirelo, mme fao a ene gore ga se a utswa dilo tšeo tša yo mongwe.
8“Ge batho ba bakišana dilo, e ka ba kgomo, goba pokolo, goba nku, goba seaparo, goba se sengwe se se timetšego, a babakišani ba tlišwe felo ga tirelo. Yo Modimo a mo hwetšago molato a lefe yo mongwe yola gabedi.
9“Ge motho a ka re a fišitše yo mongwe pokolo, goba kgomo, goba nku, goba seruiwa se sengwe, seruiwa seo sa hwa, goba sa gobala, goba sa thopša ke manaba, mme gwa hlokega hlatse, 10mofišetšwa a ye felo ga tirelo gomme a ene gore ga se a utswa seruiwa sa yo mongwe yoo. Ge seruiwa se se sa utswiwa, mong wa sona a dumele mofišetšwa gomme mofišetšwa a se ke a lefa selo; 11eupša ge seruiwa se utswitšwe diatleng tša mofišetšwa, mofišetšwa a lefe mong. 12Ge seruiwa se bolailwe ke dibata, motho a tliše mašaledi gore e be bohlatse; a se ke a lefa se se bolailwego ke dibata.
13“Ge motho a adimile seruiwa go yo mongwe, gomme seruiwa sa gobala goba sa hwa mong wa sona a se gona, motho yoo a se lefe. 14Fela ge seo se ka direga mong wa seruiwa a le gona, moadingwa a se ke a lefa. Ge seruiwa se adimilwe ka tšhelete, tahlegelo e lefše ka tefo ya kadimo.”
15
“Ge monna a ka pateletša kgarebe ye e sego ya beeletšwa a e robala, a ntšhe magadi a nyale kgarebe yeo. 16Fela ge tatagokgarebe a ka tloge a mo ganetša go mo nyala, gona monna yoo a lefe tatagokgarebe tšhelete ye e lekanego magadi a kgarebe.
17
“Mosadi yo a loyago a bolawe.
18
20:15-16
Doit. 27:21
“Monna yo a robalago phoofolo, a bolawe tho.
19
“Motho yo a direlago modimo wo mongwe dihlabelo ka ntle ga ka, le yena a bolawe tho.
20
Lef. 19:33-34
Doit. 24:17-18
27:19
“O se ke wa tlaiša goba wa gatelela mofaladi; gopola gore le lena le be le le bafaladi Egepeta. 21Le se ke la tlaiša bahlologadi goba ditšhuana. 22Ge le ka ba tlaiša, nna, Morena, ruri ke tla ba araba ge ba ntelela ba nyaka thušo, 23ke tla tuka bogale ka le bolaya ntweng. Gomme basadi ba lena ba tla fetoga bahlologadi, le bana ba lena ya ba ditšhuana.
24
Doit. 15:7-11
23:19-20
“Ge o ka adima modiidi tšhelete setšhabeng sa ka, o se ke wa etša baadimiši ba ditšhelete, wa re e boe e tsweše. 25
Ge o ka tšeela yo mongwe kobo e le setlemo sa gore a go lefe, o mmušetše yona pele ga ge letšatši le sobela, 26gore a se ke a bolawa ke phefo, gobane ke sona seaparo sa gagwe se nnoši. Kgane wena o re a robale ka eng? Ge a ntelela ke tla mo thuša, gobane nna ke yo botho.
27
“O se ke wa nyatša Modimo,22:27 “Modimo” goba “baahlodi” le gona o se ke wa rogaka moetapele wa setšhaba sa geno.
28“O mphe ka pelo ka moka kabelo ye e tšwago mabeleng a gago, le beineng ya gago, le makhureng a gago a mohlware ka mabaka a gona.
“O nkabele morwa wa gago wa leitšibolo. 29O nkabele maitšibolo a dikgomo tša gago le a dihuswane tša gago. Leitšibolo la pholwana le hlwe le mmagolona matšatši a a šupago, gomme ka letšatši la seswai o nkabele lona.
30
“Ke lena batho ba ka ba bakgethwa, ka gona le se ke la ja nama ya seruiwa se se bolailwego ke dibata; nama ye bjalo le e fe dimpša.


text:
41Ge go le bjalo, re tla re Abrahama, rakgolokhukhu wa setšhaba sa gaborena, o holegile ka eng? 2Ge a ka be a lokafaditšwe ka tše a di dirilego, a ka be a na le se a ka ikgantšhago ka sona, fela pele ga Modimo ga a na le sona. 3
Bag. 3:6
Gomme Mangwalo a Makgethwa a reng? A re: “Abrahama a dumela go Modimo, gomme ka lebaka la tumelo ya gagwe Modimo a mmona e le moloki.” 4Mogolo wa mošomi ga o tšewe e le mpho ye mošomi a e fiwago, eupša ke se se mo swanetšego. 5Kganthe wa go ikanya go phetha melao ya Moshe, wa go dumela go Modimo yo a lokafatšago mohlokatumelo, yena ke tumelo ya gagwe ye Modimo a e lebelelago gore a mo lokafatše ka yona. 6Dafida le yena o be a era seo ge a be a bolela ka lehlogonolo la motho yo Modimo a mmonago a lokafatše, a sa lebelele gore na o phetha melao ya Moshe goba ga a e phethe, mola a re:
7
“Go lehlogonolo bao ba swaretšwego melato ya bona,
bao ba lebaletšwego dibe tša bona.
8Go lehlogonolo motho yo Morena a sa mmalelego dibe tša gagwe.”
9Kgane lehlogonolo leo ke la bao ba bolotšego fela, goba bao ba sego ba bolla le bona ke la bona? Gape re sa ya le mola Mangwalo a Makgethwa a rego: “Abrahama, ka lebaka la tumelo ya gagwe, Modimo o mmone e le moloki.” 10Taba ye e diregile neng? Na ke ge a šetše a bolotše goba a sešo a bolla? Ga se ge a šetše a bolotše, ke ge a sešo a bolla. 11
Gomme lebollo la gagwe ya ba sešupo sa go hlatsela gore Modimo o mmone e le moloki pele ga ge a bolla. Ka gona Abrahama ke tatago bohle ba ba dumelago go Modimo le ge ba se ba bolla, mme yena o ba tšea gore ke baloki. 12Ebile ke tatago bao ba bolotšego, bao ba go re ba bolotše ba ba ba phela le bophelo bja tumelo go swana le bjo bo phetšwego ke tatagorena Abrahama mola a sešo a bolla.
13
22:17-18
Bag. 3:29
Mola Modimo a holofetša Abrahama le ditlogolo tša gagwe gore Abrahama e tla ba mojalefa wa lefase, e be e se ka lebaka la ge Abrahama a phetha melao ya Moshe, eupša e be e le ka lebaka la ge a dumetše, ka gona Modimo o mmone e le moloki. 14
Gobane ge e le go re bajalefa ke bao ba phethago melao ya Moshe, gona tumelo ya motho ga se selo, le kholofetšo ya Modimo ga e ne mohola. 15Gobane melao ya Moshe e tliša kgalefo ya Modimo; eupša mo go se nago molao, go tshela molao ga go be gona.
16
Ka gona, Abrahama Modimo o mo holofeditše seo ka ge a be a dumetše go yena, gore kholofetšo yeo e tle e be bonnete bja gore ke mpho ya ditlogolo ka moka tša Abrahama – e sego fela bao ba phethago melao ya Moshe, eupša le bao ba dumelago bjalo ka Abrahama. Gobane Abrahama ke tatagorena ka moka, 17
bjalo ka ge Mangwalo a Makgethwa a re: “Ke go dirile tatagoditšhaba tše dintši.” Ka gona, go ya ka Modimo yo Abrahama a dumetšego go yena, yena Modimo yo a tsošago bahu, yo a laelago tše di sego gona tša ba gona, kholofetšo ye e lebane. 18
Abrahama o dumetše a holofetše, le ge lebaka la go holofela le be le se gona, ka gona a ba “tatagoditšhaba tše dintši”, go ya ka mo a bego a holofeditšwe ka gona, moo Mangwalo a Makgethwa a rego: “Ditlogolo tša gago di tla ata bjalo.”4:18 Lebelela Gen. 15:5. 19
Ka nako yeo o be a šetše a na le mengwaga ye e batamelago lekgolo, gomme le ge a be a tseba a se sa kgona go tswala bana, le Sara a sa belege, o ile a se ke a fokola tumelong. 20Tumelo ya gagwe ya se mo tšhabele, mme le yena a se belaele se Modimo a mo holofeditšego sona; a upša a tielela tumelong, a tumiša Modimo, 21a tloga a kgolwa gore Modimo a ka kgona go dira seo a mo holofeditšego sona. 22Ke ka lebaka leo Abrahama “a bonwego ke Modimo e le moloki.” 23Mantšu ao a go re “o bonwe e le moloki” ga se a ngwalelwa yena fela. 24A ngwaletšwe le rena re tlago bonwa re le baloki, rena re dumelago go yo a tsošitšego Jesu, Morena wa rena, bahung. 25
Yena o ile a gafelwa lehung ka lebaka la dibe tša rena, gomme a tsošwa bahung gore re tle re lokafatšwe.


text:
Go tsebišwa moopediši gore ke pesalome ya Dafida.
211Morena, kgoši o thabile,
gobane wena o yo maatla;
o thabile kudu ka ge o mo dirile gore a fenye.
2O mo file se a bego a se duma;
se a bego a se kgopela wa se mo ganele sona. Sela
3O mo tletše ka ditšhegofatšo tše kgolo,
wa ba wa mo rweša mphapahlogo wa gauta ye e sego ya tswakwa.
4O ikgopeletše bophelo bjo botelele,
mme wa mo fa bjona;
wa mo phediša nako ye telele e le ruri.
5O mo thušitše gore a be le seriti se segolo;
o mo file botšhepi le borena.
6Ditšhegofatšo tša gago di mo okametše go ya go sa felego,
mme ge o le gona o a thaba.
7Kgoši o botile Morena;
ka lebaka la leratorato la Yogodimodimo a ka se tekateke.
8Wena, kgoši, o tla fihlelela manaba a gago ka moka;
ka maatla a gago o tla fenya bagohloi.
9Mohlang o tšwelela o tla ba fediša mo nkego ba swa sebešong.
Morena o tla ba fediša a befetšwe,
mme ba jewa ke mollo.
10Wena, kgoši,
o tla fediša bana ba bona lefaseng;
ditlogolwana tša bona o tla di tloša bathong.
11Le ge ba go lakana,
ba go logela maanomabe,
ba ka se atlege.
12Ge o ba šupa ka mesebe,
o tla dira gore ba tšhabe.
13Re go tumišetša bogolo bja gago, Morena.
Re tla opela ra tumiša maatla a gago!


text:
31Morena a re go nna: “Boela o yo ratana le mosadi yo a ratanago le monna yo mongwe mme e le seotswa. O mo rate bjalo ka ge le nna ke rata Baisraele, le ge ba khunamela medimo e šele, ba bile ba rata diphaphašana tša makwapi a diterebe tše ba di neetšego medingwana.”
2Ka gona ka yo mo nyala ka dipapetlana tša silibera tše lesome le tše tlhano, le mekotla ye mebedi ya garase. 3Ka re go yena: “O ntetele nako ye telele o sa gwebe ka thobalo, o sa otswe; le nna ke tla itshwara ka mokgwa woo go wena.” 4Baisraele le bona ba swanetše go dula nako ye telele ba se na kgoši goba moetapele, ba sa dire sehlabelo, ba se na kokwane ya borapedi ya leswika, goba pheko, goba modingwana. 5Ka morago ga moo ba tla sokologa ba khunamela Morena Modimo wa bona gape, ba hlankela yo e lego setlogolo sa Dafida, kgoši ya bona. Ba tla buša ba boifa Morena, ba hwetša mahlatse a go tšwa go yena mehleng ya bofelo.